Samuel Ðevi La Nɔ Tsitsim Le Avɔgbadɔa Me | Xɔse Vavã\nGBE BUBU Abkhaz Acholi Afrikaans Albanian Amerika Tokunɔgbe Amharic Arabic Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazil Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Colombia Tokunɔgbe Croatian Cuba Tokunɔgbe Czech Danish Dutch Efik Estonian Eŋlisi Eʋegbe Faroese Fijian Finnish Franse Ga Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hungarian Igbo Iloko Indonesian Isoko Italian Italy Tokunɔgbe Japanese Javanese Jula Kabiye Kannada Karen (S'gaw) Kazakh Kikamba Kikuyu Kiluba Kinyarwanda Kirghiz Kirundi Kisonge Kongo Korea Tokunɔgbe Korean Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malawi Tokunɔgbe Malay Malayalam Maltese Marathi Mauritian Creole Maya Mexico Tokunɔgbe Mixe Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Tokunɔgbe Philippines Tokunɔgbe Poland Tokunɔgbe Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\n‘Enɔ Tsitsim Le Yehowa Gbɔ’\n1, 2. Nɔnɔme ka mee Samuel ƒo nu na Israel dukɔa le, eye nu ka tae wòhiã be wòakpe ɖe wo ŋu woatrɔ dzi me?\nSAMUEL yɔ Israel dukɔa ƒo ƒu ɖe Gilgal. Ele wo katã ƒe ŋkume kpɔm dũu. Ŋutsu sia nye nyagblɔɖila kple ʋɔnudrɔ̃la si wɔ nuteƒe na Yehowa ƒe geɖe. Dzomeŋɔlie; ƒoawo ƒu ɖe agbleawo dzi keŋ le nutoa me henyo na ŋeŋe. Ne egbeŋkekea mee la, anye May alo June me. Ameha la zi ɖoɖoe toŋtoŋ. Aleke Samuel awɔ be eƒe nyawo nawɔ dɔ ɖe wo dzi?\n2 Dukɔa menya ale si nu si biam wole la nye ŋkubiãnyae o. Wobe ɖeko wòle be woaɖo amegbetɔ fiae ɖe yewo nu godoo. Womenya be yewoƒe nuwɔnaa nye bubumademade yewoƒe Mawu, Yehowa, kple eƒe nyagblɔɖilaa ŋu o. Woƒe nuwɔnaa ɖee fia be wole Yehowa gbem be wòaganye yewoƒe Fia azɔ o! Aleke Samuel awɔ akpe ɖe wo ŋu woatrɔ dzi me?\nNe míele ame vɔ̃ɖiwo dome hã la, Samuel ƒe ɖevimeŋutinyaa ate ŋu afia nu geɖe mí tso ale si míaxɔ Yehowa dzi see ŋu\n3, 4. (a) Nu ka tae Samuel ƒo nu tso eƒe ɖekakpuime ŋu? (b) Nu ka tae xɔse ƒe kpɔɖeŋu si Samuel ɖo ɖi la ate ŋu aɖe vi na mí egbea?\n3 Azɔ Samuel ƒo nu. Egblɔ na ameha la be: “Nye la metsi, meƒo wɔ.” Eƒe ta ƒowɔa hã na wotsɔ eƒe nyawo nya vevii. Eyi edzi be: “Mezɔ mia ŋgɔ tso nye ɖekakpuime va se ɖe egbe.” (1 Sam. 11:14, 15; 12:2) Togbɔ be Samuel zu amegãɖeɖi hã la, meŋlɔ eƒe ɖekakpuime be o. Egaɖoa ŋku ɣeyiɣi mawo dzi nyuie. Nyametsotso siwo wòwɔ ɣemaɣi esime wònɔ tsitsim la kpe ɖe eŋu wòva xɔ eƒe Mawu, Yehowa, dzi se bliboe hetsɔ eɖokui nae keŋkeŋ.\n4 Togbɔ be xɔsemanɔsitɔwo kple ame mawɔnuteƒewo domee Samuel nɔ zi geɖe hã la, edo ŋusẽ eƒe xɔse hekpɔ eta. Nenema kee egbea hã, ehiã be míadze agbagba vevie hafi míaƒe xɔse me nasẽ, elabena ame siwo mexɔ Mawu dzi se o eye wowɔa nu gbegblẽwo la domee míele. (Xlẽ Luka 18:8.) Eya ta na míakpɔe ɖa be nu kae míate ŋu asrɔ̃ tso Samuel gbɔ hã; míadze egɔme tso eƒe ɖevime ke.\n‘Enye Ðevi Subɔna Le Yehowa Ŋkume’\n5, 6. Nu ka tae Samuel ƒe ɖevime menɔ abe ɖevi bubuwo tɔ ene o, gake nu ka tae edzilawo ka ɖe edzi be woakpɔ edzi nyuie?\n5 Samuel ƒe ɖevime menɔ abe ɖevi bubuwo tɔ ene o. Ðewohĩ ƒe etɔ̃ koe wòxɔ esi wòtso no, alo etsi vie wu ema, eye le esia megbe kpuie ko la, ete Yehowa subɔsubɔ le avɔgbadɔ kɔkɔea me le Silo, si anɔ abe kilometa 30 ene tso wo de Rama. Edzilawo, Elkana kple Xana, tsɔe na Yehowa be wòasubɔe le mɔ tɔxɛ aɖe nu; anye Nasiretɔ le eƒe agbemeŋkekewo katã me. * Ðe esia fia be Samuel dzilawo melɔ̃e o, eye womegale edim o taea?\n6 Kpao! Wonya be woalé be na yewo via le Silo. Nunɔlagã Eli anya kpɔ egbɔ be wolé be na Samuel, elabena Samuel nɔ eŋu kplikplikpli. Nyɔnu geɖewo hã wɔa avɔgbadɔa ŋu dɔ aɖewo, eye edze ƒãa be ɖoɖo aɖe koŋ li ɖe dɔ siawo ŋu.—2 Mose 38:8; Ʋɔn. 11:34-40.\n7, 8. (a) Ƒe sia ƒe la, aleke Samuel dzilawo dea dzi ƒo nɛ lɔlɔ̃tɔe? (b) Nu kae dzila siwo li egbea ate ŋu asrɔ̃ tso Samuel dzilawo gbɔ?\n7 Azɔ hã, Xana kple Elkana meŋlɔ woƒe ŋgɔgbevi lɔlɔ̃a, si wodo gbe ɖa bia Mawu wòna wo la, be gbeɖe o. Xana ye do gbe ɖa na Mawu be wòana ŋutsuvi ye, eye wòdo ŋugbe be, ne ena ŋutsuvi ye la, yeatsɔe anae wòasubɔe le eƒe agbe me katã. Ƒe sia ƒe ne Xana yina Samuel kpɔ ge ɖa la, etɔa awudziwui yeye aɖe yina nɛ be wòazã le avɔgbadɔa me. Samuel ɖevi la kpɔa dzidzɔ godoo ne edzilawo va kpɔe ɖa. Ðikeke mele eme o be, ale si edzilawo lɔ̃e, fiaa mɔe hedea dzi ƒo nɛ be mɔnukpɔkpɔ tɔxɛe wònye be woasubɔ Yehowa le teƒe tɔxɛ ma la kpe ɖe eŋu wòwɔ nuteƒe.\n8 Dzilawo ate ŋu asrɔ̃ nu geɖe tso Xana kple Elkana gbɔ. Zi geɖe la, dzilawo tsia dzi ɖe wo viwo ƒe ŋutilãmenuhiahiãwo ŋu wu ale si woakpe ɖe wo ŋu woadze si Mawu. Gake Samuel dzilawo ya tsɔ Mawu tɔ ɖo nɔƒe gbãtɔ, eye esiae na wo via tsi va zu ame ɖɔʋu.—Xlẽ Lododowo 22:6.\n9, 10. (a) Ðɔ avɔgbadɔa kple ale si Samuel ɖevi la sena le eɖokui me tso eŋu. (Kpɔ etenuŋɔŋlɔa hã.) (b) Dɔ siwo Samuel anya nɔ wɔwɔm la dometɔ aɖewo ɖe, eye aleke nèsusu be sɔhɛ siwo li egbea ate ŋu asrɔ̃ eƒe kpɔɖeŋuae?\n9 Ðe nàte ŋu akpɔ ale si Samuel si nɔ tsitsim la anɔ tsa ɖim le togbɛwo dzi le Silo la le susu mea? Ne ele togbɛ mawo dzi heɖe ŋku ɖe eƒe axadzi kpɔ dua kple balia me ɖaa eye wòkpɔ Yehowa ƒe avɔgbadɔa la, anye dzidzɔ kple dada gã aɖe nɛ. Kɔkɔeƒee avɔgbadɔ ma nye nyateƒe. * Mose ye nɔ ŋgɔ wotui ƒe 400 kloe ye nye ema, eye wònye teƒe vevitɔ si wodea ta agu na Yehowa le le xexea me godoo ɣemaɣi.\n10 Esi Samuel nɔ tsitsim la, avɔgbadɔa me nɔnɔ dzɔa dzi nɛ. Eya ŋutɔ va ŋlɔ emegbe be: ‘Samuel subɔna le Yehowa ŋkume, enye ɖevi, eye wòdoa aklala kɔmewu.’ (1 Sam. 2:18) Edze ƒãa be kɔmewu ma nye dzesi be Samuel kpena ɖe nunɔlawo ŋu le avɔgbadɔa me. Togbɔ be menye nunɔlae Samuel nye o hã la, eƒe dɔwo dometɔ aɖewoe nye be wòaʋu kpɔ si me avɔgbadɔa le la ƒe agbowo ŋdi sia ŋdi, eye wòatsɔ dɔ na Eli si nye amegãɖeɖi la. Togbɔ be dɔ siawo wɔwɔ vivia enu ŋutɔ hã la, le ɣeyiɣi aɖe megbe la, nanewo va te ɖe edzi vevie. Nu gbegblẽ gã aɖe nɔ edzi yim le Yehowa ƒe aƒea me.\nElé Eɖokui Dzadzɛ Le Nu Vɔ̃ɖi Wɔlawo Dome\n11, 12. (a) Nu ka koŋue kplɔ Xofni kple Pinexas de nu gbegblẽ wɔwɔ me? (b) Nu vɔ̃ɖi kple nu fitifiti kawoe Xofni kple Pinexas nɔa wɔwɔm le avɔgbadɔa me? (Kpɔ etenuŋɔŋlɔa hã.)\n11 Samuel ɖevi la kpɔ ame siwo ɖoe koŋ nɔ nu vɔ̃ɖi kple nu fitifiti wɔm la ƒe nuwɔnawo teƒe. Viŋutsu eve nɔ Eli si, woƒe ŋkɔwoe nye Xofni kple Pinexas. Samuel ƒe nuŋlɔɖia gblɔ be: “Eli viŋutsuwo nye ame vlowo, eye wometsɔ ɖeke le Yehowa ƒe nya [me o].” (1 Sam. 2:12) Nya eve siwo wogblɔ tso wo ŋu le kpukpui sia me la de nu wo nɔewo me. Xofni kple Pinexas nye “ame vlowo”—ne woaɖe egɔme tẽe la, efia be wonye “vi siwo ŋu viɖe aɖeke mele o”—elabena womedea bubu aɖeke Yehowa ŋu o. Wometsɔa ɖeke le eƒe dzidzenu kple nudidi dzɔdzɔeawo me o. Esiae kplɔ wo de nu vɔ̃ bubu siwo katã wowɔ la me.\n12 Mawu ƒe Se la gblɔ dɔ si wòle be nunɔlawo nawɔ kple ale si woasa vɔwo le avɔgbadɔa me la eme kɔ nyuie. Eye susu vevi aɖe tae! Vɔsa mawo le tsitre ɖi na ɖoɖo siwo Mawu wɔ hena nu vɔ̃wo tsɔtsɔ ke, be amewo nate ŋu anɔ dzadzɛ le ye ŋkume, ale be woadze na yeƒe yayrawo kple mɔfiamewo. Gake Xofni kple Pinexas ƒe nuwɔnawo wɔe be nunɔla bubuawo hã megadea bubu aɖeke vɔsawo ŋu o. *\n13, 14. (a) Nu ka tae nu gbegblẽ siwo nɔ edzi yim le avɔgbadɔa me la agblẽ nu le anukwareɖilawo ŋu godoo? (b) Aleke Eli do kpo nu le dzilanyenye kpakple nunɔlagãnyenye ƒe agbanɔamedzia siaa me?\n13 Wò ya kpɔ ale si Samuel ɖevi la ake ŋku ɖi gãa anɔ nu gbegblẽ siawo gbegbe teƒe kpɔm, evɔ womele naneke wɔm tso eŋu o la ɖa le susu me. Bu ame siwo gbegbe wòanya kpɔ—ame dahewo, ame tsɛwo, ame siwo wote ɖe anyi—siwo vaa avɔgbadɔ kɔkɔe ma me kple susu be woafa akɔ na yewo ahado ŋusẽ yewo, evɔ ɖeko wotrɔna dzona kple dzigbagbã, vevesese kple ŋukpee ŋu kpɔ. Eye esi wòsee hã be Xofni kple Pinexas mebua Yehowa ƒe se si ku ɖe gbɔdɔdɔ ŋu o, ke boŋ wodɔa nyɔnu siwo subɔna le avɔgbadɔa me la dometɔ aɖewo gbɔ la, aleke wòse le eɖokui me? (1 Sam. 2:22) Ðewohĩ enɔ mɔ kpɔm be Eli awɔ nane tso eŋu.\nEli viŋutsuawo ƒe nu vlo wɔwɔ anya do nuxaxa na Samuel vevie\n14 Eli koŋue nye ame si ate ŋu akpɔ kuxi sia si nɔ gã dom ɖe edzi la gbɔ nyuie. Nunɔlagãe wònye, eya ta eya dzie nu siwo yia edzi le avɔgbadɔa me la ƒe agba le. Eye viawoe nɔ agbe maɖɔʋua nɔm, eya ta agba le edzi be wòaɖɔ viawo ɖo. Ne èbu eŋu kpɔ la, wonɔ nu gblẽm le woawo ŋutɔwo kple dukɔa me tɔ bubu geɖewo ŋu. Ke hã Eli do kpo nu le nunɔlanyenye kple vifofo ƒe agbanɔamedzia siaa tsɔtsɔ me. Ðeko wòtsɔa gbe bɔbɔe ƒoa nu na wo ɖewoɖewoe be nya gbem yele na woe nye ema. (Xlẽ 1 Samuel 2:23-25.) Gake ɖe wòle be wòaka mo na viawo vevie hafi. Wodze ku le nu vɔ̃ siwo wɔm wonɔ ta!\n15. Gbedeasi sesẽ kae Yehowa ɖo ɖe Eli, eye aleke Eli ƒe ƒomea wɔ nu ɖe nuxlɔ̃amea ŋui?\n15 Nuwo va gblẽ ale gbegbe be Yehowa tsɔ ʋɔnudrɔ̃gbedeasi sesẽ aɖe de “Mawu ƒe ame aɖe,” si nye nyagblɔɖila aɖe si ŋkɔ womeyɔ o la, si ɖo ɖe Eli. Yehowa gblɔ na Eli be: “Èbu viwòwo wum.” Ale Mawu gblɔe ɖi be Eli viŋutsu vɔ̃ɖi eveawo siaa aku le ŋkeke ɖeka dzi, nu geɖe agblẽ le eƒe ƒomea ŋu, eye nunɔlanyenye ƒe ɖoƒe tɔxɛ la age le wo si. Ðe nuxlɔ̃ame sesẽ sia na ƒome ma me tɔwo trɔ dzi mea? Naneke mele nuŋlɔɖia me si ɖee fia be wotrɔ dzi me o.—1 Sam. 2:27–3:1.\n16. (a) Nya kawoe nuŋlɔɖia gblɔ tso Samuel ɖevi la ŋu esime wònɔ tsitsim? (b) Ðe nya mawo wɔ dɔ ɖe dziwòa? Nu ka tae?\n16 Ðe nu gbegblẽ wɔwɔ siawo gblẽ nu le Samuel ŋua? Ne èle nuŋlɔɖia xlẽm la, àkpɔe be nya nyuiwo sɔŋ ko wogblɔ tso Samuel ŋu, be enɔ tsitsim nyuie henɔ ŋgɔ yim. Ðo ŋku edzi be wogblɔ le 1 Samuel 2:18 be Samuel wɔ nuteƒe, eye wònye ɖevi si ‘subɔna le Yehowa ŋkume.’ Togbɔ be ɖevi dzaa koe Samuel nye ɣemaɣi hã la, Mawu subɔsubɔe nye nu vevitɔ nɛ le agbe me. Ta ma ke ƒe kpukpui 21 lia gblɔ nya dodzidzɔname sia tso eŋu be: ‘Samuel ɖevi la nɔ tsitsim le Yehowa gbɔ.’ Esi wònɔ tsitsim la, woa kple Fofoa si le dziƒo la dome gava nɔ kplikplikpli wu tsã. Ne ame kple Yehowa dome le kplikplikpli alea ko hafi wòate ŋu aƒo asa na nu gbegblẽ wɔwɔ ɖe sia ɖe ƒomevi.\n17, 18. (a) Aleke sɔhɛ Kristotɔwo ate ŋu asrɔ̃ Samuel ƒe kpɔɖeŋua ne ame bubuwo le nu gbegblẽ wɔm? (b) Nu kae ɖee fia be Samuel wɔ tiatia nyuitɔ?\n17 Anɔ bɔbɔe be Samuel nasusui be ne nunɔlagã kple viawo tea ŋu wɔa nu vɔ̃ siawo gbegbe la, ekema ye hã yeate ŋu awɔ nu si dze ye ŋu faa. Gake mele be míatsɔ ame bubuwo, siwo dome ame siwo le ŋgɔ xɔm le la, ƒe nu gbegblẽ wɔwɔ ado taflatsɛ gbeɖe be míawo hã míate ŋu awɔ nu vɔ̃ o. Sɔhɛ Kristotɔ geɖe srɔ̃a Samuel ƒe kpɔɖeŋua egbea, eye ‘wole tsitsim le Yehowa gbɔ,’ ne ame siwo dome wole la meɖoa kpɔɖeŋu nyui aɖeke ɖi na wo o hã.\n18 Aleke agbenɔnɔ alea ɖe vi na Samuel? Nuŋlɔɖia gblɔ be: “Samuel ɖevi la tsi ɖe dzi, eye eƒe nu nyo Yehowa kple amegbetɔwo ŋu.” (1 Sam. 2:26) Eya ta ame siwo ŋu wòle be Samuel nadze ya teti lɔ̃ eƒe nya gbɔ. Yehowa ŋutɔ bu ɖevi sia ame vevii le esi wòwɔa nuteƒe ta. Eye Samuel ka ɖe edzi be yeƒe Mawua ahe to na ame siwo katã le nu vlo wɔm le Silo la gbe ɖeka, gake ɖewohĩ anɔ eɖokui biam be ɣekaɣie wòle ewɔ ge hã. Wova ɖo nya sia ŋu nɛ le zã aɖe me gbe ɖeka.\n“Ƒo Nu, Wò Dɔla Kè To Ði!”\n19, 20. (a) Gblɔ nu si dzɔ ɖe Samuel dzi zã aɖe me le avɔgbadɔa me. (b) Aleke Samuel wɔ nya ame si gbɔ gbedeasia tso, eye aleke Samuel wɔ nu ɖe Eli ŋui?\n19 Ŋu le kekem, gake xexea me mekɔ haɖe o; akaɖi gã si wosi ɖe avɔgbadɔa me la gakpɔtɔ le keklẽm. Le fɔŋli ƒe ɖoɖoeziɣi ma me la, Samuel se gbe aɖe wòyɔ eŋkɔ. Esusui be amegãɖeɖi Eli, si ƒe ŋkuwo le tsitsim lae. Samuel fɔ enumake, eye “wòƒu du” yi egbɔ. Kpɔe ɖa le susu me, be ɖevi sia le afɔ ƒuƒlu hele du dzi ɖo ta Eli gbɔ be yeakpɔe ɖa be nu kae yeate ŋu awɔ nɛ hã. Ðe mewɔ dɔ ɖe dziwò ŋutɔ be Samuel dea bubu Eli ŋu heléa be nɛ nyuie alea oa? Togbɔ be Eli wɔ nu vɔ̃ geɖe hã la, egakpɔtɔ nye nunɔlagã si Yehowa ɖo.—1 Sam. 3:2-5.\n20 Samuel yi ɖanyɔ Eli gblɔ nɛ be: “Nyee nye si, elabena èyɔm.” Gake Eli gblɔ nɛ be negbugbɔ yi ɖamlɔ anyi, elabena yemeyɔe o. Gake wogayɔe ake zi gbɔ zi eve! Mlɔeba Eli de dzesi nu si tututu nɔ dzɔdzɔm. Ɣemaɣi la, Yehowa meganaa ame aɖeke kpɔa ŋutega alo gblɔa nya ɖi na eƒe dukɔa abe tsã ene o, eye woawo ŋutɔwo hã nya nu si tae. Gake Eli de dzesii be Yehowa gadi be yeagblɔ nya aɖe, eye fifia, edi be yeaƒo nu to ɖevi sia dzi! Eli gblɔ na Samuel be negbugbɔ yi ɖamlɔ anyi, eye wòfiae mɔ nyuitɔ si wòatɔ ne wogayɔe ake. Eya ta Samuel trɔ yi ɖamlɔ anyi. Eteƒe medidi o, egase gbea gayɔe ake be: “Samuel! Samuel!” Ðevi la ɖo eŋu be: “Ƒo nu, wò dɔla kè to ɖi!”—1 Sam. 3:1, 5-10.\n21. Aleke míate ŋu ase Yehowa ƒe gbe egbeae, eye nu ka tae esia wɔwɔ aɖe vi na mí?\n21 Azɔ ko Yehowa gakpɔ esubɔla aɖe le Silo si wòate ŋu aƒo nu na wòasee. Nenemae Samuel ɖo to Yehowa le eƒe agbe me katã. Ðe wò hã èɖoa to Yehowa nenema? Mele be míanɔ mɔ kpɔm be míase gbe aɖe tso dziƒo wòaƒo nu na mí le zã me hafi míaɖo to o. Le mɔ aɖe nu la, mɔnukpɔkpɔa le ʋuʋu ɖi na mí ɣesiaɣi be Mawu naƒo nu na mí egbea. Eƒe Nya Biblia si de blibo la dzie wòtona. Zi ale si míeɖoa to Mawu hewɔa eƒe gbe dzi la, zi nenemae míaƒe xɔse hã asẽe. Aleae wònɔ le Samuel gome.\nTogbɔ be Samuel vɔ̃ hã la, egblɔ Yehowa ƒe ʋɔnudrɔ̃gbedeasia na Eli\n22, 23. (a) Aleke gbedeasi si Samuel nɔ vɔvɔ̃m gbã be yeagblɔ la va emee? (b) Aleke Samuel ƒe ŋkɔ ganyɔ le esia megbe?\n22 Zã vevi aɖee zã ma nye le Samuel ƒe agbe me, elabena tso ɣemaɣi, le Silo, ye wòva te sidzedze Yehowa Mawu etɔxɛe heva zu eƒe nyagblɔɖila kple nyanuɖela. Gbã la, ɖevi la vɔ̃ be yeagblɔ Yehowa ƒe gbedeasia na Eli, elabena ʋɔnudrɔ̃gbedeasi wònye na eƒe ƒomea be nya si wogblɔ ɖi ɖe ƒome ma ŋu la le eme va ge kpuie. Gake Samuel lé dzi ɖe ƒo hegblɔe na Eli, eye Eli lɔ̃ ɖe edzi be Mawu nedrɔ̃ ʋɔnu ale si dze eŋu. Eteƒe medidi o, nya siwo katã Yehowa gblɔ la va eme: Israel viwo kpe aʋa kple Filistitɔwo, wowu Xofni kple Pinexas siaa le ŋkeke ɖeka dzi, eye Eli ŋutɔ hã ku esi wòse be woxɔ Yehowa ƒe Nubablaɖaka kɔkɔe la.—1 Sam. 3:10-18; 4:1-18.\n23 Gake ɖeko nyagblɔɖila wɔnuteƒe Samuel ƒe ŋkɔ ganyɔ ɖe edzi wu. Nuŋlɔɖia gblɔ tso eŋu be: “Yehowa nɔ kplii,” eye be Yehowa mena Samuel ƒe nyagblɔɖiwo dometɔ aɖeke do kpo emevava o.—Xlẽ 1 Samuel 3:19.\n“Samuel Yɔ Yehowa”\n24. Nyametsotso kae Israel viwo va wɔ emegbe, eye nu ka tae woƒe nu vɔ̃a nye ŋkubiãnya?\n24 Ðe Israel viwo srɔ̃ Samuel ƒe kpɔɖeŋua ale be wova te ɖe Yehowa ŋu kplikplikpli hewɔ nuteƒe nɛa? Kpao. Mlɔeba la, wova tso nya me be yewomedi be nyagblɔɖila dzro nanye ʋɔnudrɔ̃la le yewo nu o. Wodi be yewoanɔ abe dukɔ bubuwo ene, eye woaɖo fia, si nye amegbetɔ, ɖe yewo nu. Yehowa gblɔ na Samuel be wòawɔ woƒe didia dzi na wo. Gake ele be wòana Israel viawo nakpɔ ale si gbegbe woƒe nu vɔ̃a loloe. Menye amegbetɔ dzro aɖe gbemee wole o, ke boŋ Yehowa ŋutɔ gbem wole! Eya ta eyɔ dukɔa ƒo ƒu ɖe Gilgal.\nSamuel do gbe ɖa le xɔse me, eye Yehowa ɖo eŋu nɛ esi wòna tsi gã aɖe dza\n25, 26. Esi amegãɖeɖi Samuel ƒo Israel viwo nu ƒu ɖe Gilgal la, aleke wòkpe ɖe wo ŋu wode dzesi ale si gbegbe woƒe nu vɔ̃ si wowɔ ɖe Yehowa ŋu la loloe?\n25 Na míatrɔ ɖe eŋu azɔ ne míase nya si wògblɔ na Israel le Gilgal gbe ma gbe, le ɣeyiɣi sesẽ ma me ɖa. Samuel si zu amegãɖeɖi ɣemaɣi la ɖo ŋku edzi na Israel viwo le afi ma be yewɔ nuteƒe tso yeƒe ɖevime ke. Eyome nuŋlɔɖia gblɔ be: “Samuel yɔ Yehowa.” Ebia Yehowa be wòana dzi naɖe gbe, eye tsi gã aɖe nadza.—1 Sam. 12:17, 18.\n26 Be tsi nadza? Le dzomeŋɔlia? Ðe ame aɖe se nya sia kpɔa? Ne ameawo dometɔ aɖe ke ɖi alo ɖu fewu hã la, eƒe nu aku kpuie. Kasia tsi ɖo, eye xexea me tsyɔ. Tete ya de asi ƒoƒo me, eye wònyama nukuwo le agbleawo dzi keŋ. Dzi de asi gbeɖeɖe me sesĩe. Tete tsi kɔ ɖi yoo. Aleke dukɔa wɔ nui? “Dukɔ blibo la vɔ̃ Yehowa kple Samuel ŋutɔ.” Ɛ̃, wode dzesi ale si gbegbe woƒe nu vɔ̃a loloe la mlɔeba.—1 Sam. 12:18, 19.\n27. Nu kae Yehowa wɔna na ame siwo srɔ̃a Samuel ƒe xɔse egbea?\n27 Gake menye Samuel ye ɖo dukɔ dzeaglã sia ƒe dzi gbɔ o, ke boŋ eƒe Mawu Yehowa ye. Samuel xɔ eƒe Mawu la dzi se tso eƒe ɖevime ke va de asi na eƒe amegãkuɣi. Eye Yehowa ɖo eteƒe nɛ. Yehowa metrɔ o. Egakpena ɖe ame siwo srɔ̃a Samuel ƒe xɔse egbea la hã ŋu.\n^ mm. 5 Ame siwo nye Nasiretɔwo la ɖe adzɔgbe, eye esia bia hã be womano aha muame o, womalũ woƒe taɖa hã o. Wo dometɔ akpa gãtɔ ɖe adzɔgbe sia ɣeyiɣi aɖe ko, gake ame ʋɛ aɖewo, abe Simson, Samuel kple Yohanes Amenyrɔɖetsimela ene, nye Nasiretɔwo le woƒe agbe me katã.\n^ mm. 9 Atie wotsɔ tu kɔkɔeƒe sia, eye wònye avɔgbadɔ si le dzogoe ene me. Gake nu adodoewoe wotsɔ tui: nyogbalẽwo, avɔ dzeani siwo me wolɔ̃ nu ɖo, kple ati xɔasi siwo ŋu wofa klosalo kple sika ɖo. Wotɔ kpɔ si hã le dzogoe ene me ƒo xlã kɔkɔeƒe sia, eye vɔsamlekpui gã aɖe si dzi wosaa vɔ le hã le eme. Edze ƒãa be emegbe la, wova tu xɔ aɖewo ɖe avɔgbadɔa ƒe axawo dzi na nunɔlawo. Edze abe xɔ siawo dometɔ ɖeka mee Samuel mlɔna ene.\n^ mm. 12 Nuŋlɔɖia gblɔ nu eve siwo me womede bubu Yehowa ŋu le o. Gbãtɔe nye be, Sea gblɔ vɔsalãa ƒe akpa si nye nunɔlawo tɔ be woaɖu. (5 Mose 18:3) Gake nunɔla vɔ̃ɖi siawo va wɔ ɖoɖo bubu kura le avɔgbadɔa me. Wonana woƒe subɔviwo tsɔa gaflo gã aɖe ƒona ɖe ze si me lãa le fiefiem le la me, eye wotsɔa lãkɔ ɖe sia ɖe si gafloa he do goe la na wo ɖokui! Eveliae nye be, ne amewo tsɔ woƒe vɔsalãwo va be woame le vɔsamlekpuia dzi la, nunɔla vɔ̃ɖiawo nana woƒe subɔviwo doa ŋɔdzi na ame si tsɔ vɔsaa vɛ, eye wobiana gɔ̃ hã be yewoaxɔ lã mumua hafi woatsɔ lã la ƒe amiwo asa vɔe na Yehowa.—3 Mose 3:3-5; 1 Sam. 2:13-17.\nNu kae do ŋusẽ Samuel ƒe xɔse le eƒe ɖevime?\nAleke Samuel ƒe xɔse kpe ɖe eŋu wòƒo asa na nu gbegblẽ wɔwɔ?\nAleke Samuel ƒe xɔse kpe ɖe eŋu wòɖu vɔvɔ̃ dzi?\nMɔ siwo nu nàdi be yeasrɔ̃ Samuel ƒe kpɔɖeŋu le la dometɔ aɖewo ɖe?\nƉoe Ɖe Amewo Ɖoe Ɖe Amewo ‘Enɔ Tsitsim Le Yehowa Gbɔ’


Psalmowo 62 - Holy Bible [Ewe Bible 1913] - (Psa 62)\nDawid ƒe ha na henɔ Yedutun.\nNyateƒee, doɖoe zi le nye luʋɔ ŋu kpoo na Mawu, eya gbɔ nye xɔname tso.\nEya koe nye nye aga, nye xɔname kple nye mɔ̃ sesẽ, eyata nyemaʋã akpe o.\nZi nenie mi katã mialũ ɖe ame ɖeka dzi, be yewoaƒui anyi abe gli treazã kple gli gbagbã ene?\nVavã, woɖo ɖe tame be, yewoatutui tso eƒe kɔkɔƒe la; alakpadada sɔe na wo pɛ, woyra ame kple woƒe nu, ke fiƒoɖe le woƒe dzi me. Sela.\nNye luʋɔ, zi ɖoɖoe na Mawu kpoo ko, elabena eya gbɔ nye mɔkpɔkpɔ tso.\nEya koe nye nye aga, nye xɔname kple nye mɔ̃ sesẽ, eyata nyemaʋã o!\nNya xɔname, nye bubu kple nye ŋusẽ ƒe aga le Mawu gbɔ, eye Mawu me nye sitsoƒe le.\nMi dukɔ la, miɖo ŋu ɖe eŋu ɣeawokatãɣi, mitrɔ miaƒe dzi ƒo le eŋku me; Mawu enye míaƒe sitsoƒe! Sela.\nMigaɖo ŋu ɖe sesẽnuwɔwɔ ŋu o, eye nuhaha megaflu mo na mi o! Ne kesinɔnu le dzidzim ɖe edzi la, miaƒe dzi megaku ɖe eŋu o!\nMawu ƒo nu zi ɖeka, eye nu eve mese le eme; Mawu tɔe nye ŋusẽ,\neye tɔwò, Aƒetɔ, enye amenuveve; elabena eɖoa eteƒe na amesiame le eƒe nuwɔwɔwo nu.


Dzidzɔtɔwoe Nye Ame Siwo Subɔa “Mawu Dzidzɔtɔ La”—1 Timoteo 1:11 | Nusɔsrɔ̃\n“Dzidzɔtɔe nye dukɔ si ƒe Mawu Yehowa nye!”—PS. 144:15.\nHADZIDZI: 44, 125\nNu kae hiã kokoko hafi ame nakpɔ dzidzɔ vavãtɔ?\nNɔnɔme nyui kawoe akpe ɖe mía ŋu míakpɔ dzidzɔ?\nAleke míawɔ akpɔ dzidzɔ ne míele nɔnɔme sesẽwo me tom gɔ̃ hã?\n1. Nu ka tae Yehowa subɔlawo nye dzidzɔmewo ɖo? (Kpɔ foto siwo le nyati sia ƒe gɔmedzedze.)\nYEHOWA ÐASEFOWO nye dzidzɔmewo vavã. Ne wova ƒo ƒu ɖekae le woƒe kpekpewo, takpekpewo kple hadomewɔnawo me la, dzi dzɔa wo woɖoa dze kple wo nɔewo henɔa nukoko dzi. Nu ka tae wokpɔa dzidzɔ alea ɖo? Susu vevi si tae ye nye be wonya Yehowa, “Mawu dzidzɔtɔ la,” wosubɔnɛ eye wodzea agbagba be yewoasrɔ̃ eyama. (1 Tim. 1:11; Ps. 16:11) Esi wònye be Mawue nye dzidzɔ Dzɔtsoƒe ta la, edi be míanɔ dzidzɔ kpɔm, eye ena nu geɖe siwo tae wòle be míakpɔ dzidzɔ ɖo la mí.—5 Mose 12:7; Nyagb. 3:12, 13.\n2, 3. (a) Nu kae dzidzɔkpɔkpɔ fia? (b) Nu ka tae wòate ŋu asesẽ be míakpɔ dzidzɔ ɣeaɖewoɣi?\n2 Ke wò ya ɖe? Ðe nèle dzidzɔ kpɔma? Ðe nàgate ŋu akpɔ dzidzɔ geɖe wua? Woɖe dzidzɔkpɔkpɔ gɔme be, “enye vivisese ƒe seselelãme si nɔa ame me; etea ŋu nyea dzidzeme si sua ame si le agbe me alo dzidzɔ gbago, kple didi si le ame me be seselelãme sia nanɔ anyi ɖaa. Biblia ɖee fia be ame siwo le ƒomedodo nyui me kple Yehowa la koe ate ŋu akpɔ dzidzɔ vavãtɔ. Gake le xexe sia me la, ate ŋu asesẽ be ame nakpɔ dzidzɔ. Nu ka tae?\n3 Ate ŋu asesẽ be míakpɔ dzidzɔ ne míele nɔnɔme sesẽwo me tom. Le kpɔɖeŋu me, ate ŋu adzɔ alea ne míaƒe ame vevi aɖe ku alo woɖe míaƒe ƒometɔ aɖe le haa me, ne míaƒe srɔ̃ɖeɖe me gblẽ, alo dɔ ge le mía si. Ate ŋu asesẽ be míakpɔ dzidzɔ ne ŋutifafa mele ƒomea me o le esi dzre nɔa aƒea me edziedzi ta. Ne dɔwɔhatiwo alo sukuhatiwo ɖua fewu le mía ŋu, ne amewo ti mía yome alo wode mí gaxɔ me le míaƒe xɔse ta la, ate ŋu agblẽ míaƒe dzidzɔkpɔkpɔ me. Nenema kee lãmesẽkuxiwo, dɔmavɔleameŋu, alo blanuiléledɔ hã ate ŋu awɔe be míaganɔ dzidzɔ kpɔm o. Ke hã, dzidzɔe wònye na Yesu Kristo, si nye “Ŋusẽtɔ Gã kple dzidzɔtɔ ɖeka kolia la,” be yeafa akɔ na amewo ahana woakpɔ dzidzɔ. (1 Tim. 6:15; Mat. 11:28-30) Le Yesu ƒe Todzimawunyaa me la, eƒo nu tso nɔnɔme nyui vovovo siwo ate ŋu ana míakpɔ dzidzɔ togbɔ be míele kuxi sesẽwo me tom le Satana ƒe xexea me hã la ŋu.\nEHIÃ BE MÍA KPLE YEHOWA DOME NANƆ KPLIKPLIKPLI HAFI KO MÍATE ŊU AKPƆ DZIDZƆ\n4, 5. Aleke míawɔ akpɔ dzidzɔ eye míayi edzi anɔ dzidzɔ kpɔm?\n4 Nu gbãtɔ si dzi Yesu he susu yi la le vevie ŋutɔ. Egblɔ be: “Dzidzɔtɔwoe nye ame siwo nyae be gbɔgbɔmenuwo hiã yewo, elabena woawo tɔe nye Dziƒofiaɖuƒe la.” (Mat. 5:3) Aleke míaɖee afia be gbɔgbɔmenuwo hiã mí? Mɔ siwo nu míaɖee afia le ye nye be míalé fɔ ɖe Biblia sɔsrɔ̃ ŋu, míanɔ Mawu ƒe sewo dzi wɔm eye míana mawusubɔsubɔ nanye nu vevitɔ kekeake na mí le agbe me. Ne míeɖe afɔ siawo la, míakpɔ dzidzɔ geɖe wu. Ana hã be ale si míexɔe se be Mawu ƒe ŋugbedodowo ava eme kpuie la me nagasẽ ɖe edzi. Eye “dzidzɔmɔkpɔkpɔ” si ŋu Biblia ƒo nu tsoe la akpe ɖe mía ŋu míado dzi le nɔnɔme sesẽwo me.—Tito 2:13.\n5 Ne míedi be míayi edzi anɔ dzidzɔ kpɔm nu ka kee ɖadzɔ ɖe mía dzi le agbe me o la, ke ele be míayi edzi ana ƒomedodo si le mía kple Yehowa dome la me nanɔ sesẽm ɖe edzi. Mawu ƒe gbɔgbɔ ʋã apostolo Paulo wòŋlɔ bena: “Dzi nedzɔ mi le Aƒetɔ [Yehowa] me ɣeawokatãɣi. Megale egblɔm ake be, dzi nedzɔ mi!” (Flp. 4:4) Hafi ƒomedodo xɔasi ma nanɔ mía kple Yehowa dome la, ele be mawumenunya nasu mía si. Mawu ƒe Nyaa gblɔ be: “Dzidzɔtɔe nye ame si ke ɖe nunya ŋu kple ame si si nugɔmesese su. Agbeti wònye na ame siwo lée ɖe asi, eye woayɔ ame siwo vàe goŋgoŋ la be dzidzɔtɔwo.”—Lod. 3:13, 18.\n6. Nu bubu kae wòle be míawɔ be míayi edzi anɔ dzidzɔ kpɔm?\n6 Ke hã, hafi míate ŋu ayi edzi anɔ dzidzɔ kpɔm la, ele vevie be míawɔ nu siwo míesrɔ̃ le Mawu ƒe Nyaa me dzi, ke menye be míasrɔ̃e ko evɔ o. Yesu te gbe ɖe esia ƒe vevienyenye dzi esi wògblɔ be: “Ne mienya nu siawo la, ekema dzidzɔtɔwoe mianye ne miewɔa wo dzi.” (Yoh. 13:17; xlẽ Yakobo 1:25.) Esia le vevie ŋutɔ hafi míate ŋu akpɔ míaƒe gbɔgbɔmenuhiahiãwo gbɔ eye míayi edzi anɔ dzidzɔ kpɔm. Gake aleke míawɔ ayi edzi anɔ dzidzɔ kpɔm esi nu gbogbo aɖewo li siwo ate ŋu agblẽ míaƒe dzidzɔkpɔkpɔ me? Na míadzro nya siwo Yesu gagblɔ ɖe eyome le Todzimawunyaa me la me.\nNƆNƆME NYUI SIWO NANA MÍEKPƆA DZIDZƆ\n7. Aleke wòanya wɔ be ame siwo le nu xam la nakpɔ dzidzɔ?\n7 “Dzidzɔtɔwoe nye ame siwo le nu xam, elabena woafa akɔ na wo.” (Mat. 5:4) Ame aɖewo abia be, ‘Aleke wòanya wɔ be ame nakpɔ dzidzɔ esime wòle nu xam?’ Menye ame sia ame si le nu xam lae Yesu wɔnɛ o. Ame vɔ̃ɖiwo gɔ̃ hã xaa nu le nu gbãdziname siwo me tom wole le ‘ɣeyiɣi sesẽ siwo me nɔnɔ sesẽ’ siawo me la ta. (2 Tim. 3:1) Gake woawo ŋutɔ wo ɖokuiwo ŋu ko wobuna, ke menye Yehowa o, eya ta womele ƒomedodo aɖeke me kplii o, eye womate ŋu akpɔ dzidzɔ hã o. Ame siwo ƒe nu nɔ susu me na Yesue nye ame siwo nyae be gbɔgbɔmenuwo hiã yewo, eye woxaa nu ɖe ale si ame geɖe gbe Mawu eye womenɔa agbe ɖe eƒe nudidiwo nu o la ta. Ale si wonye nu vɔ̃ mewoe kple nɔnɔme wɔnublanui si me ameƒomea le le nu vɔ̃ si ƒe dome wonyi ta la nɔa susu me na wo. Yehowa dea dzesi ame siwo xaa nu le susu siawo ta eye wòfaa akɔ na wo to eƒe Nyaa dzi, eye wòtsɔa dzidzɔ kple agbe mavɔ mɔkpɔkpɔ yraa wo.—Xlẽ Ezekiel 5:11; 9:4.\n8. Nu ka tae ame fafawo kpɔa dzidzɔ?\n8 “Dzidzɔtɔwoe nye ame fafawo, elabena woanyi anyigba la dome.” (Mat. 5:5) Nu ka tae ame fafawo kpɔa dzidzɔ? Ne nyateƒea ŋuti sidzedze vavãtɔ su amewo si la, wotrɔa woƒe agbenɔnɔ. Ðewohĩ tsã la, woƒe nya me sẽ, wowɔa dzre, eye wowɔa adã. Gake fifia, wodo “amenyenye yeye la” eye wowɔa nu le “dɔmetɔtrɔ, dɔmenyonyo, ɖokuibɔbɔ, tufafa kple dzigbɔgbɔ blewu” me. (Kol. 3:9-12) Esia wɔe be fifia, woƒe dzi dze eme, wo kple ame bubuwo dome le nyuie, eye wole dzidzɔ kpɔm. Gakpe ɖe eŋu la, Mawu ƒe Nya la gblɔ be ame siawo tɔgbi “anyi anyigba la dome.”—Ps. 37:8-10, 29.\n9. (a) Mɔ ka nue ame fafawo ‘anyi anyigba la dome’ le? (b) Nu ka tae “ame siwo dzɔdzɔenyenye ƒe dɔ kple tsikɔ le wuwum” la ate ŋu akpɔ dzidzɔ?\n9 Mɔ ka nue ame fafawo ‘anyi anyigba la dome’ le? Yesu ƒe nusrɔ̃la siwo wotsɔ gbɔgbɔ si ami na la anyi anyigba la dome le gɔmesesea nu be woava nye fiawo kple nunɔlawo ahaɖu anyigba la dzi. (Nyaɖ. 20:6) Gake ame miliɔn bubu geɖe siwo mexɔ dziƒoyɔyɔa o la anyi anyigba la dome le gɔmesese sia nu be woana woade blibo eye woanɔ agbe le anyigba dzi tegbee le ŋutifafa kple dzidzɔ me. Ame siawoe nye ame siwo ŋu Yesu gblɔ le be: “Dzidzɔtɔwoe nye ame siwo dzɔdzɔenyenye ƒe dɔ kple tsikɔ le wuwum.” (Mat. 5:6) Dzɔdzɔenyenye ƒe dɔ kple tsikɔ magawu wo o, elabena woaɖi ƒo na wo le xexe yeyea me. (2 Pet. 3:13) Ne Mawu va ɖe vɔ̃ɖinyenye ɖe sia ɖe ɖa la, ame dzɔdzɔewo akpɔ dzidzɔ eye ame vɔ̃ɖiwo magagblẽ woƒe dzidzɔkpɔkpɔ me akpɔ gbeɖe o.—Ps. 37:17.\n10. Nu kae wòfia be ame nanye nublanuikpɔla?\n10 “Dzidzɔtɔwoe nye nublanuikpɔlawo, elabena woakpɔ nublanui na wo.” (Mat. 5:7) Hebrigbe me dɔwɔnya aɖe si do ƒome kple nublanuikpɔkpɔ la fia “ɖetsɔtsɔ le eme na ame lɔlɔ̃tɔe; [alo] ame ƒe dɔme natrɔ ɖe ame ŋu.” Eye Helagbe me dɔwɔnya si gɔme woɖe be nublanuikpɔkpɔ la kuna ɖe vevesese ɖe ame nu hã ŋu. Ke hã, nublanuikpɔkpɔ de ŋgɔ wu seselelãme dzro ko. Le Biblia me la, efiana hã be woawɔ nane atsɔ akpe ɖe ame bubuwo ŋu.\n11. Nu kae míate ŋu asrɔ̃ tso nublanuikpɔkpɔ na amewo ŋu tso Samariatɔ havilɔ̃laa ƒe kpɔɖeŋua me?\n11 Xlẽ Luka 10:30-37. Kpɔɖeŋu si Yesu wɔ ku ɖe Samariatɔ havilɔ̃laa ŋu la ɖe nu si wòfia be woakpɔ nublanui na ame la fia eme kɔ nyuie. Samariatɔ la ƒe dɔme trɔ ɖe ŋutsu si nu vevi wɔ la ŋu ale gbegbe be ekpɔ nublanui nɛ, eye wòkpe ɖe eŋu. Esi Yesu wɔ kpɔɖeŋua vɔ la, egblɔ be: “Heyi, eye wò hã nàwɔ nenema ke.” Eya ta, míate ŋu abia mía ɖokuiwo be: ‘Ðe nye hã mele ewɔm nenema kea? Ðe mewɔa nu si Samariatɔ nublanuikpɔlaa wɔa? Ne amewo le fu kpem la, ɖe mekpɔa nublanui na woa? Ðe mate ŋu awɔ geɖe wu atsɔ akpe ɖe wo ŋua? Le kpɔɖeŋu me, ɖe mate ŋu awɔ nane atsɔ akpe ɖe hati Kristotɔ tsitsiwo, ahosiwo kple ɖevi siwo dzilawo mele nyateƒea me o la ŋua? Ðe mate ŋu agblɔ nya aɖe atsɔ afa “akɔ na ame siwo lé [blanuia]”?’—1 Tes. 5:14; Yak. 1:27.\nKpɔ nublanui na amewo nàkpe ɖe wo ŋu, eye àkpɔ dzidzɔ si gbegbe dona tso eme (Kpɔ memama 12 lia)\n12. Nu ka tae dzi dzɔa mí ne míekpɔ nublanui na amewo?\n12 Nu ka tae míekpɔa dzidzɔ ne míekpɔ nublanui na amewo? Ne míekpɔ nublanui na amewo hekpe ɖe wo ŋu la, dzidzɔ si dona tso nunana me la sua mía si. Míekpɔa dzidzɔ hã le esi míele Yehowa ŋu dzem ta. (Dɔw. 20:35; xlẽ Hebritɔwo 13:16.) Fia David gblɔ tso ame si kpɔa nublanui na ame ŋu be: “Yehowa adzɔ eŋu, eye wòaxɔe ɖe agbe. Woabui dzidzɔtɔe le anyigba dzi.” (Ps. 41:1, 2) Ne nublanuikpɔkpɔ ʋãa mí míekpena ɖe amewo ŋu la, Yehowa hã akpɔ nublanui na mí, eye esia ahe dzidzɔ mavɔ vɛ na mí.—Yak. 2:13.\nNU SI TAE “AME SIWO DZA LE DZI ME” LA KPƆA DZIDZƆ\n13, 14. Nu ka tae “ame siwo dza le dzi me” la kpɔa dzidzɔ?\n13 Yesu gblɔ be: “Dzidzɔtɔwoe nye ame siwo dza le dzi me, elabena woakpɔ Mawu.” (Mat. 5:8) Hafi míate ŋu adza le dzi me la, ele be míana míaƒe tamesusuwo kple dzimedidiwo nanɔ dzadzɛ. Esia le vevie ŋutɔ hafi míaƒe subɔsubɔ nadze Yehowa ŋu.—Xlẽ 2 Korintotɔwo 4:2; 1 Tim. 1:5.\n14 Tenɔnɔ dzadzɛ asu ame siwo dza le dzi me la si le Yehowa ŋkume, elabena eya ŋutɔ gblɔ be: “Dzidzɔtɔwoe nye ame siwo nya woƒe awu ʋlayawo.” (Nyaɖ. 22:14) Gɔmesese ka nue ‘wonya woƒe awu ʋlayawo’ le? Kristotɔ amesiaminawo “nya woƒe awu ʋlayawo” le mɔ sia nu be wodza le Yehowa ŋkume eye ana makumakunyenye wo, eye woakpɔ dzidzɔ tegbee le wo nɔƒe le dziƒo. Tenɔnɔ dzɔdzɔe ate ŋu asu ameha gã si le mɔ kpɔm na agbenɔnɔ le anyigba dzi la hã si le Mawu ŋkume eye woate ŋu azu Mawu xɔlɔ̃wo. Fifia gɔ̃ hã la, ‘wole woƒe awu ʋlayawo nyam hele wo wɔm ɣie le Alẽvi la ƒe ʋu la me.’—Nyaɖ. 7:9, 13, 14.\n15, 16. Aleke ame siwo dza le dzi me la ‘akpɔ Mawui’?\n15 Gake esi wònye be ‘ame aɖeke mate ŋu akpɔ Mawu aganɔ agbe o’ ɖe, aleke ame siwo dza le dzi me la ate ŋu ‘akpɔ Mawu’? (2 Mose 33:20) Helagbe me nya si gɔme woɖe be ‘kpɔ’ ate ŋu afia be “woase nu gɔme, woakpɔ nu le susu me, alo woanya nane.” Ame siwo kpɔa Mawu kple woƒe “dzi me ŋkuwo” la nye ame siwo nya eyama nyuie, eye wodea asixɔxɔ eƒe nɔnɔme nyoameŋuawo ŋu. (Ef. 1:18) Yesu ɖe Mawu ƒe nɔnɔme nyoameŋuawo fia le mɔ deblibo nu, si wɔe be ete ŋu gblɔ be: “Ame si kpɔm la, ekpɔ Fofo la hã.”—Yoh. 14:7-9.\n16 Tsɔ kpe ɖe Mawu ƒe nɔnɔme nyoameŋuawo nyanya ŋu la, Mawu subɔla vavãwo ate ŋu ‘akpɔ Mawu’ le kpɔɖeŋunyagbɔgblɔ nu ne wokpɔ ale si wòkpena ɖe wo ŋu. (Hiob 42:5) Wotsɔa woƒe “dzi me ŋkuwo” ɖoa yayra wɔnuku siwo ƒe ŋugbe Mawu do na ame siwo dzea agbagba vevie be yewoakpɔtɔ anɔ dzadzɛ hewɔa nuteƒe nɛ la ŋu. Gake ne wofɔ amesiaminawo ɖe tsitre la, woakpɔ Yehowa ŋkume kple ŋkume ne woxɔ woƒe dziƒofetua.—1 Yoh. 3:2.\nMÍATE ŊU AKPƆ DZIDZƆ NE MÍELE KUXIWO ME TOM GƆ̃ HÃ\n17. Nu ka tae ŋutifafawɔlawo kpɔa dzidzɔ?\n17 Yesu gagblɔ be: “Dzidzɔtɔwoe nye ame siwo wɔa ŋutifafa.” (Mat. 5:9) Ame siwo dzea agbagba wɔa ŋutifafa la kpɔa dzidzɔ le susu vovovowo ta. Nusrɔ̃la Yakobo ŋlɔ bena: “Woƒãa dzɔdzɔenyenyekutsetse ƒe ku le ŋutifafa me ɖe ame siwo wɔa ŋutifafa dome.” (Yak. 3:18) Ne wò kple hamea me tɔ aɖe alo wò ƒometɔ aɖe dome mele vivim o la, àte ŋu aƒo koko na Mawu be wòakpe ɖe ŋuwò nàwɔ ŋutifafa kplii. Ekema, Yehowa ana eƒe gbɔgbɔ kɔkɔea wò, si awɔe be nàɖe Kristotɔwo ƒe nɔnɔme nyuiwo afia, eye àkpɔ dzidzɔ geɖe wu. Yesu te gbe ɖe ale si wòle vevie be míate ɖe ame kemɛa ŋu awɔ ŋutifafa la dzi esi wògblɔ be: “Eya ta ne ètsɔ wò nunana va vɔsamlekpuia gbɔ, eye nèɖo ŋku edzi le afi ma be nya aɖe le nɔviwò si ɖe ŋuwò la, gblẽ wò nunana la ɖe afi ma le vɔsamlekpuia ŋgɔ, eye nàdzo ayi. Wɔ ŋutifafa kple nɔviwòa gbã, eye ne ètrɔ gbɔ la, nàtsɔ wò nunana la ana.”—Mat. 5:23, 24.\n18, 19. Nu ka tae Kristotɔwo ate ŋu akpɔ dzidzɔ ne wole wo yome tim gɔ̃ hã?\n18 “Dzidzɔtɔwoe mianye ne amewo doa vlo mi, tia mia yome, eye wokaa aʋatso gblɔa nya vɔ̃ ɖe sia ɖe ƒomevi ɖe mia ŋu le tanye.” Nu ka tae Yesu gblɔ nya mawo ɖo? Eyi edzi gblɔ be: “Mitso aseye, eye migli kple dzidzɔ, elabena miaƒe fetu lolo le dziƒo, elabena nenema kee woti nyagblɔɖila siwo do ŋgɔ na mi hã yome.” (Mat. 5:11, 12) Esi woƒo apostoloawo hede se na wo be woadzudzɔ gbeƒãɖeɖe la, “wodzo le Sanhedrin la ŋkume, eye wonɔ dzidzɔ kpɔm.” Gake menye ɖe esia fia be ƒoƒoa vivi wo nu o. Ke boŋ, ɖe wonɔ dzidzɔ kpɔm be “wobu yewo be yewodze woado vlo yewo le [Yesu ƒe] ŋkɔ la ta.”—Dɔw. 5:41.\n19 Egbea hã, Yehowa ƒe amewo doa dzi kple dzidzɔ ne wole fu kpem le Yesu ƒe ŋkɔ la ta alo ne wole tetekpɔ sesẽwo me tom. (Xlẽ Yakobo 1:2-4.) Abe ale si wònɔ le apostoloawo gome ene la, míawo hã fukpekpe aɖeke mevivia mía nu o. Ke hã, ne míeyi edzi wɔ nuteƒe na Yehowa Mawu le tetekpɔwo me la, Yehowa ate ŋu akpe ɖe mía ŋu míado dzi vɔvɔ̃manɔmee. Le kpɔɖeŋu me, le August 1944 me la, ŋutasẽdziɖuɖu aɖe ƒe amegãwo na wolé nɔviŋutsu Henryk Dornik kple nɔviaŋutsu yi fuwɔamesaɖa aɖe me. Ke hã, tsitretsiɖeŋulawo ʋu eme be: “Ame aɖeke mate ŋu aƒoe ɖe wo nu be woawɔ nu siwo womedi o. Dzidzɔe wònyena na wo be yewoaku xɔsetaku.” Nɔviŋutsu Dornik ɖe eme be: “Togbɔ be menye nye didie wònye be maku xɔsetaku o hã la, esi melé dzi ɖe ƒo hekpe fu le fɔmaɖimaɖi me ale be mawɔ nuteƒe na Yehowa la, esia na mekpɔ dzidzɔ. . . . Gbedodoɖa vevie na mete ɖe Yehowa ŋu kplikplikpli, eye eɖee fia be yenye Kpeɖeŋutɔ si dzi mate ŋu aka ɖo.”\n20. Nu ka tae dzi dzɔa mí be míele “Mawu dzidzɔtɔ la” subɔm?\n20 Ne míede dzesii be “Mawu dzidzɔtɔ la” kpɔ ŋudzedze ɖe mía ŋu la, míate ŋu ayi edzi anɔ dzidzɔ kpɔm ne wole mía yome tim le míaƒe xɔse ta, ne míaƒe ƒometɔwo tsi tsitre ɖe mía ŋu, ne míele dɔ lém alo tsitsimekuxiwo le fu ɖem na mí gɔ̃ hã. (1 Tim. 1:11) Nu bubu si nana míekpɔa dzidzɔe nye mía Mawu “si mate ŋu aka aʋatso o” la ƒe ŋugbedodo wɔnukuawo. (Tito 1:2) Ne Yehowa ƒe ŋugbedodoawo va eme la, woawɔ nuku na mí ale gbegbe be xaxa kple tetekpɔ siwo me tom míele egbea la magava susu me na mí gɔ̃ hã o. Le Paradiso si gbɔna me la, yayra siwo Yehowa adudu ɖe mía dzi la awu gbɔgblɔ. Le nyateƒe me la, míakpɔ dzidzɔ si tɔgbi míekpɔ kpɔ o. Ɛ̃, “dzi adzɔ [mí] geɖe ɖe ŋutifafa gbogbo la ŋuti.”—Ps. 37:11.\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 2018


Ame Kae Le Wò Susu Mlam? | Nusɔsrɔ̃\nGBE BUBU Afrikaans Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guadeloupean Creole Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Tokunɔgbe Norwegian Nzema Okpe Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“Midzudzɔ agbenɔnɔ ɖe nuɖoanyi sia ƒe nɔnɔme nu.”—ROM. 12:2.\nHADZIDZI: 88, 45\nNu ka tae nuwo ŋu bubu abe ale si Yehowa bua woe ene ɖea vi na mí?\nNu ka tae Yehowa ƒe nuŋububu kɔ boo wu xexea ƒe susuwo?\nNu kae wòle be míawɔ be míadzudzɔ agbenɔnɔ ɖe nuɖoanyi sia ƒe nɔnɔme nu?\n1, 2. (a) Aleke Yesu wɔ nui esi Petro gblɔ nɛ be wòadi nyui na eɖokui? (Kpɔ nɔnɔmetata si le nyati sia ƒe gɔmedzedze.) (b) Nu ka tae Yesu wɔ nu nenema?\nYESU ƒe nusrɔ̃lawo ƒe mo wɔ yaa. Yesu si wonɔ mɔ kpɔm be ava ɖɔ fiaɖuƒea ɖo na Israel la gblɔ be madidi o yeakpe fu ahaku. Apostolo Petro ye nye ame si ƒo nu gbã. Egblɔ na Yesu be: “Aƒetɔ, di nyui na ɖokuiwò; esia madzɔ ɖe dziwò gbeɖe o.” Yesu gbe nya nɛ esi wògblɔ nɛ be: “Te yi megbenye, Satana! Mɔxenu nènye nam, elabena menye Mawu tɔ susum nèle o, ke boŋ amegbetɔwo tɔ.”—Mat. 16:21-23; Dɔw. 1:6.\n2 Yesu to nya mawo dzi ɖee fia be Mawu ƒe nuŋububu to vovo na xexe si le Satana ƒe ŋusẽ te la ƒe nuŋububu. (1 Yoh. 5:19) Petro nɔ gbɔgblɔm na Yesu be wòadi eɖokui tɔ abe ale si xexea me tɔ geɖe wɔnɛ ene. Gake Yesu nyae be ale si ye Fofo bua nuwo ŋui la to vovo. Enyae be Mawu di be yeanɔ dzadzraɖoɖi na fukpekpe kple ku si le ŋgɔ na ye. Yesu ƒe nyaŋuɖoɖoa ɖee fia be egbe ale si xexea bua nuwo ŋui, ke elɔ̃ ale si Yehowa bua nuwo ŋui.\n3. Nu ka tae wòsesẽ be míagbe xexea ƒe nuŋububu ahabu nuwo ŋu abe ale si Yehowa bua woe ene?\n3 Ke míawo ya ɖe? Ðe míebua nuwo ŋu abe ale si Mawu bua woe ene loo, alo abe ale si xexea bua woe ene? Esi míenye Kristotɔwo ta la, míedzea agbagba be míaƒe agbenɔnɔ nasɔ ɖe Mawu ƒe nudidiwo nu. Ke míaƒe nuŋububu ya ɖe? Ðe míele asi trɔm le míaƒe tamesusuwo kple nuŋububu ŋu be woasɔ ɖe Yehowa ƒe susuwo nua? Esia biaa agbagbadzedze blibo. Gake ele bɔbɔe ŋutɔ be míava nɔ nuwo ŋu bum abe xexea me tɔwo ene. Nu si tae nye be xexea ƒe gbɔgbɔ xɔ aƒe ɖe afi sia afi. (Ef. 2:2) Gakpe ɖe eŋu la, esi wònye be zi geɖe la, xexea dea ɖokuitɔdidi ƒe dzi ƒo ta la, ate ŋu anɔ bɔbɔe be míava nɔ nuwo ŋu bum abe xexea me tɔwo ene. Ɛ̃, esesẽ be míabu nuwo ŋu abe ale si Yehowa bua woe ene, gake ele bɔbɔe ŋutɔ be míabu nuwo ŋu abe ale si xexea bua woe ene.\n4. (a) Ne míeɖe mɔ xexea kpɔa ŋusẽ ɖe míaƒe nuŋububu dzi la, nu kae ado tso eme? (b) Aleke nyati sia akpe ɖe mía ŋui?\n4 Gake ne míeɖe mɔ xexea kpɔ ŋusẽ ɖe míaƒe nuŋububu dzi la, esia awɔe be míava zu ɖokuitɔdilawo eye míadi be míawo ŋutɔwo míatso nya me le nyui kple vɔ̃ ŋu. (Marko 7:21, 22) Eya ta, ele vevie ŋutɔ be míaƒe susuwo nawɔ ɖeka kple “Mawu tɔ,” ke menye “amegbetɔwo tɔ” o. Nyati sia akpe ɖe mía ŋu le go sia me. Míadzro susu vovovo siwo tae nuwo ŋu bubu abe ale si Yehowa bua woe ene metea ablɔɖe mí o, ke boŋ eɖea vi na mí la me. Míadzro ale si míagaɖe mɔ xexea ƒe nuŋububu nakpɔ ŋusẽ ɖe mía dzi o hã me. Le nyati si akplɔ esia ɖo me la, míakpɔ ale si míawɔ anya Yehowa ƒe susu le nu vovovowo ŋu kple ale si míana míaƒe nuŋububu nawɔ ɖeka kple etɔ.\nYEHOWA ƑE SUSU LE NUWO ŊU ÐEA VI NA MÍ\n5. Nu ka tae ame aɖewo medina kura be ame bubu nakpɔ ŋusẽ ɖe yewo dzi o?\n5 Ame aɖewo medina kura be ame bubu namla yewoƒe susu alo akpɔ ŋusẽ ɖe edzi o. Wogblɔna be, “Ame aɖeke meɖoa nu nam o.” Anɔ eme be nya si gblɔm wole ye nye be yewo ŋutɔwoe tsoa nya me le nuwo ŋu eye esɔ be yewoawɔe nenema. Womedina be ame aɖeke naɖo nu na yewo alo aƒoe ɖe yewo nu be yewoawɔ nu abe ame sia ame ko ene o. *\n6. (a) Ablɔɖe kae Yehowa na mí? (b) Ablɔɖe si seɖoƒe meli na o ye wònyea?\n6 Ke hã, enyo be míade dzesii be, ne míeva le nuwo ŋu bum abe ale si Yehowa bua woe ene gɔ̃ hã la, esia mefia be susu aɖeke mate ŋu anɔ míawo ŋutɔwo si le nuwo ŋu o. Abe ale si 2 Korintotɔwo 3:17 gblɔe ene la, “afi si Yehowa ƒe gbɔgbɔ le la, afi mae ablɔɖe le.” Yehowa na ablɔɖe mí be míanye ame si ƒomevi míedi be míanye. Míate ŋu atia nu siwo ado dzidzɔ na mí eye míate ŋu atia nu siwo míelɔ̃na alo nu siwo wɔwɔ avivi mía nu. Le nyateƒe me la, aleae Yehowa wɔ mí. Gake esia mefia be seɖoƒe meli na míaƒe ablɔɖea o. (Xlẽ 1 Petro 2:16.) Le nu si nye nyui kple vɔ̃ gome la, Yehowa di be míana yeƒe Nya la nakpe ɖe mía ŋu míatso nya me nyuie. Ðe esia tea ablɔɖe mía, alo ɖe wòɖea vi na mí?\n7, 8. Ne míesrɔ̃ ale si Yehowa bua nuwo ŋui la, nu ka tae esia metea ablɔɖe mí o? Wɔ eƒe kpɔɖeŋu.\n7 Bu kpɔɖeŋu sia ŋu kpɔ. Dzilawo dzea agbagba be yewoaƒã nɔnɔme nyuiwo ɖe yewo viwo me. Wotea ŋu fiaa wo be woanye anukwareɖilawo, veviedolawo kple ame siwo bua ame ŋu. Esia metea ablɔɖe ɖeviawo o. Ke boŋ, ɖe dzilawo le hehe nam wo viawo be woava zu ame ɖɔʋuwo eye agbea nadze edzi na wo. Ne ɖeviawo tsi heva le wo ɖokui si la, ablɔɖe asu wo si be woawo ŋutɔwo natso nya me na wo ɖokuiwo. Ne wotiae be yewoanɔ agbe ɖe nu siwo wo dzilawo fia wo nu la, anɔ bɔbɔe na wo be woawɔ nyametsotso siwo mava ve wo emegbe o. Esia awɔe be womahe kuxiwo kple xaxawo ava wo ɖokuiwo dzi dzodzro o.\n8 Abe dzila nyui ene la, Yehowa di be ye viwo nanɔ agbe si me dzidzeme vavãtɔ le. (Yes. 48:17, 18) Eya ta, efiaa gɔmeɖose kple agbe nyui nɔnɔ ŋuti sewo mí eye ekpena ɖe mía ŋu be míanya ale si wòle be míawɔ nu ɖe ame bubuwo ŋu. Ele mía kpem be míasrɔ̃ ale si yebua nuwo ŋu le nya siawo tɔgbi me eye míanɔ agbe ɖe yeƒe dzidzenuwo nu. Esia metea ablɔɖe mí o, ke boŋ, ɖe wòkpena ɖe mía ŋu míebua nuwo ŋu nyuie. (Ps. 92:5; Lod. 2:1-5; Yes. 55:9) Ne míewɔa esia la, míawɔ nyametsotso siwo ana míakpɔ dzidzɔ eye le ɣeyiɣi ma ke me la, míate ŋu awɔ nu siwo doa dzidzɔ na mí hã. (Ps. 1:2, 3) Ɛ̃, nuwo ŋu bubu abe ale si Yehowa bua woe ene ɖea vi na mí le mɔ geɖe nu!\nYEHOWA ƑE NUŊUBUBU KƆ BOO WU XEXEA TƆ\n9, 10. Aleke wòdze kɔtɛ be Yehowa ƒe nuŋububu kɔ boo wu xexea tɔe?\n9 Susu bubu si tae Yehowa subɔlawo dina be yewoana yewoƒe nuŋububu nawɔ ɖeka kple Mawu tɔe nye be eƒe nuŋububu kɔ boo wu xexea ƒe nuŋububu. Xexea ɖoa aɖaŋu vovovowo tso agbe nyui nɔnɔ, ƒomegbenɔnɔ, dɔwɔɖui si naa dzidzeme ame kple agbemenya bubuwo ŋu. Aɖaŋuɖoɖo siawo dometɔ akpa gãtɔ mewɔ ɖeka kple Yehowa ƒe susuwo o. Le kpɔɖeŋu me, zi geɖe la, xexea dea dzi ƒo na amewo be woadi wo ɖokui tɔ. Enana amewo susuna hã be naneke megblẽ le gbɔdɔdɔ manɔsenu ŋu o. Eye xexea ɖoa aɖaŋu na srɔ̃tɔwo ɣeaɖewoɣi be woaklã tso wo nɔewo gbɔ alo agbe wo nɔewo ɖe nya maɖinyawo ta kple susu be woakpɔ dzidzɔ geɖe wu. Aɖaŋuɖoɖo mawo tɔgbi mewɔ ɖeka kple Ŋɔŋlɔawo o. Gake ɖe woƒe aɖaŋuɖoɖo mawo dometɔ aɖewo ɖea vi egbea wu Biblia ƒe aɖaŋuɖoɖowoa?\n10 Yesu gblɔ be: “Nunya ƒe dɔwɔwɔwo tsoa afia dzɔdzɔe nɛ.” (Mat. 11:19) Togbɔ be xexea wɔ ŋgɔyiyi geɖe le mɔ̃ɖaŋununya gome hã la, womete ŋu kpɔ kuxi gãgã siwo gblẽa amegbetɔwo ƒe dzidzɔkpɔkpɔ me, abe aʋawɔwɔ, fuléle ame ƒomevi aɖewo, kple nu vlo wɔwɔ ene gbɔ o. Eye nu kae do tso woƒe mɔɖeɖe ɖe gbɔdɔdɔ manɔsenu ŋu me? Ame geɖe lɔ̃ ɖe edzi be esia mekpɔa ƒomekuxiwo gbɔ o, ke boŋ, ɖe wògbãa ƒomewo, eye wòhea dɔléle kple kuxi bubuwo vanɛ. Gake Kristotɔ siwo bua nuwo ŋu abe ale si Mawu bua woe ene ya ƒe ƒomegbenɔnɔ nyo ɖe edzi, wole lãmesẽ nyui me le esi wonɔa agbe nyui ta, eye wole ŋutifafa me kple wo nɔewo le xexea me godoo. (Yes. 2:4; Dɔw. 10:34, 35; 1 Kor. 6:9-11) Ðe esia meɖee fia kɔtɛ be Yehowa ƒe nuŋububu de ŋgɔ sãsãsã wu xexea tɔ oa?\n11. Ame ka ƒe susuwoe fia mɔ Mose, eye nu kae do tso eme?\n11 Yehowa subɔla wɔnuteƒe siwo nɔ anyi le blema la kpɔe be Yehowa ƒe susuwo kɔ boo wu amegbetɔwo tɔ. Le kpɔɖeŋu me, togbɔ be wofia “Egiptetɔwo ƒe nunya blibo la katã” Mose hã la, ekpɔ Mawu sinu be wòana “dzi nyanu” ye. (Dɔw. 7:22; Ps. 90:12) Gakpe ɖe eŋu la, eɖe kuku na Yehowa be: “Na manya wò mɔwo.” (2 Mose 33:13) Esi wòna Yehowa ƒe susuwo fia mɔe ta la, ewɔ akpa vevi aɖe le Yehowa ƒe tameɖoɖo me vava me eye woƒo nu nyui tso eŋu le Ŋɔŋlɔawo me be eɖo xɔse ƒe kpɔɖeŋu ɖedzesi aɖe ɖi.—Heb. 11:24-27.\n12. Nu kae fia mɔ apostolo Paulo le eƒe nyametsotsowo me?\n12 Apostolo Paulo nye ame aɖe si ƒe tagbɔ ɖa, enya agbalẽ, eye wòse Hebrigbe kple Helagbe. (Dɔw. 5:34; 21:37, 39; 22:2, 3) Ke hã, ne eva hiã be wòatso nya me le nu siwo ku ɖe nyui alo vɔ̃ ŋu la, eƒoa asa na xexemenunya eye wònana Mawu ƒe Nya la fiaa mɔe. (Xlẽ Dɔwɔwɔwo 17:2; 1 Korintotɔwo 2:6, 7, 13.) Esia wɔe be Paulo kpɔ dzidzedze le eƒe subɔsubɔdɔa me eye wònɔ mɔ kpɔm na teƒeɖoɖo mavɔ.—2 Tim. 4:8.\n13. Ame ka ƒe agbae wònye be wòana míaƒe nuŋububu nawɔ ɖeka kple Yehowa tɔ?\n13 Edze kɔtɛ be Mawu ƒe nuŋububu kɔ boo wu egbexexea tɔ. Ne míenɔa agbe ɖe Mawu ƒe dzidzenuwo nu la, míakpɔ dzidzɔ vavãtɔ eye agbea adze edzi na mí. Gake Yehowa mazi eƒe susuwo ɖe mía dzi o. ‘Kluvi nuteƒewɔla kple aɖaŋudzelaa’ kpakple hamemetsitsiwo hã meƒonɛ ɖe mía nu be míana míaƒe nuŋububu nawɔ ɖeka kple Yehowa tɔ o. (Mat. 24:45; 2 Kor. 1:24) Ke boŋ, agba le Kristotɔ ɖe sia ɖe dzi be eya ŋutɔ nana eƒe nuŋububu nawɔ ɖeka kple Mawu tɔ. Aleke míate ŋu awɔ esiae?\nMÈGANA XEXE SIA ƑE NUŊUBUBU NAKPƆ ŊUSẼ ÐE DZIWÒ O\n14, 15. (a) Hafi míate ŋu abu nuwo ŋu abe ale si Yehowa bua woe ene la, nu ka ŋue wòle be míanɔ ŋugble dem le? (b) Le Romatɔwo 12:2 ƒe nya nu la, nu ka tae mele be míanɔ mɔ ɖem be xexea ƒe nuŋububu nage ɖe míaƒe susu me o? Wɔ eƒe kpɔɖeŋu.\n14 Biblia ɖo aɖaŋu na mí le Romatɔwo 12:2 be: “Midzudzɔ agbenɔnɔ ɖe nuɖoanyi sia ƒe nɔnɔme nu, ke boŋ mitrɔ miaƒe nɔnɔme to miaƒe tamesusu wɔwɔ yeyee me, ne miawo ŋutɔwo miate ŋu akpɔ kakaɖedzi le Mawu ƒe lɔlɔ̃nu nyui dzeameŋu si le blibo la ŋu.” Nya mawo siwo tso Mawu ƒe gbɔgbɔ me la ɖee fia be nu ka kee ɖakpɔ ŋusẽ ɖe míaƒe susuwo dzi hafi míeva srɔ̃ nyateƒea o, míate ŋu ana míaƒe nuŋububu nava nɔ Mawu tɔ ɖim geɖe wu. Ele eme baa be, tso mía dziɣi ke la, nɔnɔme siwo ƒe dome míenyi tso mía dzilawo gbɔ kple nu siwo me míeto le agbe me la ate ŋu akpɔ ŋusẽ ɖe míaƒe tamesusuwo dzi va se ɖe afi aɖe ya. Ke hã, míate ŋu ayi edzi anɔ asi trɔm le míaƒe nuŋububu ŋu. Nu si koŋ ate ŋu ana míawɔ asitɔtrɔ mae nye nu siwo míeɖea mɔ wogena ɖe míaƒe susu me kple nu siwo ŋu míebuna. Ne míedea ŋugble le ale si Yehowa bua nuwo ŋui ŋu la, esia awɔe be míawo ŋutɔwo míava kpɔ kakaɖedzi be eƒe susuwo le eteƒe. Esia ana wòava nɔ bɔbɔe na mí be míatrɔ míaƒe nuŋububu wòawɔ ɖeka kple etɔ.\n15 Gake de dzesii be hafi míate ŋu atrɔ míaƒe tamesusuwo woawɔ ɖeka kple Yehowa ƒe nuŋububu la, ehiã be ‘míadzudzɔ agbenɔnɔ ɖe nuɖoanyi sia ƒe nɔnɔme nu.’ Esia fia be míadzudzɔ nu sia nu si doa nuŋububu siwo tsi tsitre ɖe Mawu ƒe susuwo ŋu ɖe ŋgɔ la kpɔkpɔ, wo sese kple wo xexlẽ. Míate ŋu atsɔ nuɖuɖu awɔ afɔɖeɖe vevi sia ƒe kpɔɖeŋui. Ðewohĩ ame aɖe atiae be yeanɔ nu siwo me nunyiame le ɖum ale be yeanɔ lãmesẽ me. Gake vi kae wòaɖe nɛ nenye be egaɖua nu siwo gblẽ la edziedzi? Nenema kee agbagba siwo katã míadze be míasrɔ̃ nu tso ale si Yehowa bua nuwo ŋui ŋu la anye dzodzro ne míeɖea mɔ xexea ƒe nuŋububu gena ɖe míaƒe susu me.\n16. Nu kawo me wòle be míakpɔ mía ɖokui ta tsoe?\n16 Ðe míate ŋu aƒo asa na xexea ƒe nuŋububu keŋkeŋua? Ao. Esi wònye be míate ŋu adzo le xexea me o ta la, míate ŋu aƒo asa na xexea ƒe nuŋububu aɖewo o. (1 Kor. 5:9, 10) Ne míele gbeƒãɖeɖedɔa wɔm gɔ̃ hã la, míesea nu tso amewo ƒe susu totrowo kple alakpadzixɔsewo ŋu. Gake togbɔ be míate ŋu aƒo asa na nuŋububu siwo mewɔ ɖeka kple Mawu ƒe susuwo o la keŋkeŋ o hã la, mele be míanɔ wo ŋu bum alo alɔ̃ ɖe wo dzi o. Abe Yesu ene la, ele be míagbe nuŋububu ɖe sia ɖe si dea Satana ƒe tameɖoɖo dzi la enumake. Azɔ hã, míate ŋu akpɔ mía ɖokui ta ne míawo ŋutɔwo míetena ɖe nu siwo me xexea ƒe susuwo dzena le la ŋu madzemadzee o.—Xlẽ Lododowo 4:23.\n17. Nu kae míawɔ be míakpɔ mía ɖokui ta be míagate ɖe nu siwo me xexea ƒe susuwo dzena le ŋu madzemadzee o?\n17 Le kpɔɖeŋu me, ele be míakpɔ nyuie ne míele ame siwo anye mía xɔlɔ̃ kplikplikpliwo tiam. Biblia xlɔ̃ nu mí be ne míeyi edzi le ha dem kple ame siwo mesubɔa Yehowa o la, woƒe nuŋububu ava kpɔ ŋusẽ ɖe mía dzi. (Lod. 13:20; 1 Kor. 15:12, 32, 33) Azɔ hã, míate ŋu aɖɔ ŋu ɖo ne míele dzidzɔdonamenuwo tiam. Ne míegbe modzakaɖenu siwo me wodoa amedzɔtsolãme ƒe nufiafiawo, ŋutasẽnuwɔwɔ, alo gbɔdɔdɔ manɔsenu ƒe nuwɔnawo ɖe ŋgɔ le la, ekema, míaƒo asa na nuŋububu siwo “xea mɔ ɖe Mawu ŋuti sidzedze nu la” be woagagblẽ nu le míaƒe tamesusuwo ŋu o.—2 Kor. 10:5.\nÐe míekpena ɖe mía viwo ŋu be woagbe dzidzɔdonamenu gbegblẽwoa? (Kpɔ memama 18, 19 lia)\n18, 19. (a) Nu ka tae wòle be míanɔ ŋudzɔ ɖe xexea ƒe nuŋububu siwo wodona ɖe ŋgɔ le mɔ siwo menya kpɔna dzea sii bɔbɔe o nu la ŋu? (b) Nya kawoe wòle be míabia mía ɖokuiwo, eye nu ka tae?\n18 Ele hã be míade dzesi xexea ƒe nuŋububu siwo wodona ɖe ŋgɔ le mɔ siwo menya kpɔna dzea sii bɔbɔe o nu la ahaƒo asa na wo. Le kpɔɖeŋu me, wotea ŋu gblɔa nyadzɔdzɔwo ŋuti nyatakaka aɖewo le mɔ aɖe nu be woade dunyaheha aɖe ƒe susuwo dzi. Azɔ hã, amewo ƒe ŋutinya siwo wogblɔna le nyadzɔdzɔwo me la dometɔ aɖewo doa xexea ƒe taɖodzinuwo kple nudzedziname siwo ŋu amewo dea asixɔxɔe la ɖe ŋgɔ. Wodoa susu siwo nye “tɔnye-ko-nenyo” kple “ƒomee nye nu vevitɔ” ɖe ŋgɔ le film kple agbalẽ aɖewo me wòdzroa ame eye wòdzena abe ɖe susu le wo me eye wòsɔ ene. Nuŋububu alea fia be woŋea aɖaba ƒua Biblia ƒe aɖaŋuɖoɖowo dzi. Gake Biblia na míenya be ne míelɔ̃ Yehowa wu nu sia nu ko hafi míawo ŋutɔwo kple míaƒe ƒomea míakpɔ dzidzɔ vavãtɔ. (Mat. 22:36-39) Azɔ hã, togbɔ be ŋutinya kple fefe siwo ŋu wotrɔ asi le na ɖeviwo la dzena abe ɖe wonyo ene gɔ̃ hã la, woate ŋu ana ɖeviwo nava nɔ susum be naneke megblẽ le gbɔdɔdɔ manɔsenu ƒe nuwɔnawo ŋu o.\n19 Esia mefia be nu gbegblẽe wònye be míakpɔ gome le dzidzɔdonamenu siwo tua ame ɖo me o. Ke hã, anyo be mía dometɔ ɖe sia ɖe nabia eɖokui be: ‘Ðe metea ŋu dea dzesi xexea ƒe susuwo nenye be wole wo dom ɖe ŋgɔ le ayemɔwo nu gɔ̃ hã? Ðe mekpɔa vinyewo kple nye ŋutɔ ɖokuinye ta be míagakpɔ television dzi wɔna aɖewo alo axlẽ agbalẽ ƒomevi aɖewo oa? Ðe mezãa Biblia tsɔ kpena ɖe vinyewo ŋu wokpɔa Yehowa ƒe susu le nya siwo wose kple nu siwo wokpɔ ŋu ale be xexea ƒe nuŋububu nagakpɔ ŋusẽ ɖe wo dzi oa?’ Ne míetea ŋu dea dzesi vovototo si le Mawu ƒe nuŋububu kple xexea tɔ dome la, ekema míaƒo asa na “agbenɔnɔ ɖe nuɖoanyi sia ƒe nɔnɔme nu.”\nAME KAE LE WÒ MLAM FIFIA?\n20. Nu kae akpe ɖe mía ŋu míanya nenye be Mawue le mía mlam loo alo xexea ye?\n20 Ðo ŋku edzi be nyatakakatsoƒe eve koe li. Ðekae nye Yehowa, eye eveliae nye xexe si le Satana ƒe ŋusẽ te. Wo dometɔ kae le wò mlam? Ŋuɖoɖoa ye nye wo dometɔ si gbɔ nèxɔa nyatakakawo tsonae. Ne míexɔa xexea ƒe susuwo la, ekema, woawoe le míaƒe susu mlam, eye vivivi la, míava nɔ nuwo ŋu bum ahanɔ nu wɔm abe xexea me tɔwo ene. Esia tae wòle vevie ŋutɔ be míakpɔ nyuie le nu siwo míekpɔna, nu siwo míexlẽna, nu siwo míesena kple nu siwo ŋu míebuna la ŋu.\n21. Nu ka mee míadzro le nyati si kplɔ esia ɖo me?\n21 Abe ale si míeɖe eme va yi ene la, hafi míate ŋu abu nuwo ŋu abe ale si Yehowa bua woe ene la, ebia nu geɖe wu asaƒoƒo na ŋusẽkpɔɖeamedzi gbegblẽwo ko. Ele hã be míanɔ ŋugble dem le Mawu ƒe susuwo ŋu ale be míate ŋu ava nɔ nuwo ŋu bum abe ale si Mawu bua woe ene. Míadzro ale si míate ŋu awɔ esiae la me le nyati si kplɔ esia ɖo me.\n^ mm. 5 Le nyateƒe me la, aleke kee ame aɖe ɖadina be yeawɔ nu le ye ɖokui sii o, mate ŋu aƒo asa na ame bubuwo ƒe ŋusẽkpɔɖeamedzi keŋkeŋ o. Míeɖale ŋugble dem le nya goglowo, abe afi si agbe dzɔ tso ene ŋu alo míele nya me tsom le awu si míado ŋu o, ame bubuwo kpɔa ŋusẽ ɖe mía dzi va se ɖe afi aɖe ya teti. Ke hã, míate ŋu atia ame si míadi be wòakpɔ ŋusẽ ɖe mía dzi.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 2018\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 2018


Tameɖoɖo geɖewo le amegbetɔ ƒe dzi me; ke Yehowa ƒe aɖaŋudede nɔa anyi.\nAfisi adaŋudede mele o la, tameɖoɖowo tsia akpe dzi; ke afisi adaŋudela geɖewo le la, edzea edzi.\nYehowa ƒe adaŋudede li tegbee, eye eƒe dzimesusuwo tso dzidzime yi dzidzime.\nYehowa tɔtɔ dukɔwo ƒe adaŋudede me, eye wògblẽ anyigba dzi dukɔwo ƒe tameɖoɖo me.\nElabena ameka le mia dome, ne ele didim be, yeatu mɔ̃ la, mabɔbɔ nɔ anyi gbã, eye wòabu eŋu kɔnta, ne nu le esi, be wòawu enu la o mahã?\n Esia nye ta me, si woɖo ɖe anyigba blibo la ŋu, eye esia nye alɔ, si wodo ɖe dzi ɖe dukɔwo katã ŋu. Elabena ne Yehowa Zebaot ɖo nu ɖe ta me la, ameka agble eme, eye ne edo eƒe alɔ ɖe dzi la, ameka agbugbɔe?\nAmea ɖeke mate ŋu ava gbɔnye o, ne menye Fofo, si dɔm da lae hee vɛ o, eye nye la mafɔe ɖe tsitre le nuwuwuŋkeke la dzi.\nNa mese wò amenuveve le ŋdi, elabena ŋuwò mele ŋu ɖom ɖo; ɖe mɔ, si mato la fiam, elabena wòe mewu nye luʋɔ dzi na.\n Yehowa, wòe yraa ame dzɔdzɔe, eye netsɔã amenuveve ƒoa xlãe abe akpoxɔnu ene. Dawid ƒe ha na gbe gã kasaŋkutɔtvo ƒe henɔ.\n Yakob ƒe aƒe la kple Israel ƒe aƒe me ame mamleawo, miɖo tom, mi amesiwo metsɔ do agba ɖe ɖokuinye dzi tso dɔ me ke, eye metsɔ mi tso vidzidɔ me ke. Ame ma ke manye, vaseɖe esime miaku amegã; matsɔ mi ado agbae ɖe ɖokuinye dzi, eye maɖe mi. Ameka ŋu miehe, yewoatsɔm aɖoe, ne míasɔ kple mía nɔewo? eye ameka miebe, yewoatsɔ aɖo ŋunye, ne míaɖi mía nɔewo? Wo, amesiwo dudua sika tsoa kotoku me ɖe anyi, eye wodaa klosalo le nudanu me, woɖatsɔa gbeɖe, ne woatsɔe awɔ mawu, si woadze klo ade ta agu na. Wokɔe ɖo abɔta, eye wode ta ete ɖadro ɖe enɔƒe; etsia tre ɖi meʋãna tsoa eteƒe o. Ne amea ɖe do ɣli nɛ hã, mesenɛ o, eye meɖenɛ tsoa eƒe hiã la me o. Miɖo ŋu esia, eye mili ɖe nu ɖeka dzi; mi godzelawo, mina wòade dzi gbɔ na mi. Mido ŋu nusiwo dzɔ va yi tso blema la be, nyee nye Mawu, ɖeke megali o, nyee nye Mawu, amea ɖeke mesɔ kplim o; nye amesi ɖe nuwuwu fia le gɔmedzedzea me ke kple nusi gbɔna dzɔdzɔ ge la fia le blema ke gblɔ bena: Nye tame-ɖoɖo ava me, eye mawɔ nye didiwo katã dzi; nye amesi yɔ hɔ̃ tso ɣedzeƒe kple ŋutsu, si nye nye tameɖoɖotsɔla la, tso anyigba matsɔmatsɔ dzi; megblɔ nya, eye mana woava eme hã, meɖo nu, eye mawɔe hã.\nElabena Yehowa mewɔa naneke, ne meɖe eƒe tameɖoɖo fia eƒe ɖɔla, nyagblɔɖilawo hafi o.\n Afika aʋawɔwɔ kple dzrewɔwɔ, siwo le mia dome la tsoa? Ɖe menye afima wotso, tso miaƒe nudzodzro, siwo wɔa aʋa le miaƒe ŋutinuwo me la me o mahã? Miedzroa nu, eye miekpɔnɛ o; miewua ame, eye mieʋãa ŋu, eye miaƒe asi metea ŋu sua nu dzi o; miewɔa dzre, eye miewɔa aʋa; miate ŋu akpɔ naneke o; elabena miebiana o. Miebiana, eye miexɔnɛ o; elabena miebiana le mɔ vɔ̃ dzi, bene miagblẽ nu la le miaƒe dzidzɔkpɔkpɔwo me. Mi ahasiwɔlawo, mienya bena, xexeame ƒe xɔlɔ̃dzedze enye ketɔnyenye na Mawu oa? Eyaŋuti amesi dina be, yeanye xexeame ƒe xɔlɔ̃ la, etso eɖokui wɔ Mawu ƒe ketɔ. Alo ɖe míebuna bena, ŋɔŋlɔ la ƒoa nu dzodzro bena: Gbɔgbɔ, si wòna wòdzra nɔƒe ɖo le mia me la, le edzrom kple ŋuʋaʋã? Ke ena amenuveve geɖe wu. Eyaŋuti wogblɔ bena: „Mawu tsia tre ɖe dadalawo ŋuti; ke evea ɖokuibɔbɔlawo nu.“ Eyaŋuti mibɔbɔ mia ɖokui ɖe Mawu te; ke mitsi tre ɖe Abosam ŋu, eye wòasi le mia gbɔ. Mite ɖe Mawu ŋu, eye wòate ɖe mia ŋu. Miklɔ miaƒe asiwo, mi nuvɔ̃wɔlawo, eye miwɔ miaƒe dziwo kɔkɔe, mi dzimevesusulawo! Midze si miaƒe nublanuitɔnyenye, eye mifa konyi, eye mifa avi; mina miaƒe nukoko natrɔ zu konyifafa, eye miaƒe dzidzɔ natrɔ zu modedeto. Mibɔbɔ mia ɖokui ɖe anyi le Aƒetɔ la ŋku me, eye wòakɔ mi ɖe dzi. Nɔviwo, migadzu mia nɔewo o! Amesi ke dzua nɔvia, eye wòdrɔ̃ ʋɔnui la, edoa vlo se la, eye wòdrɔ̃ ʋɔnu se la. Ke ne edrɔ̃ ʋɔnu se la la, menye se la dziwɔla o, ke boŋ se la ƒe ʋɔnudrɔ̃la nènye. Ame ɖeka koe nye sedela kple ʋɔnudrɔ̃la: Eyae nye amesi tea ŋu xɔa ame ɖe agbe, eye wògatea ŋu tsrɔ̃a ame. Ke wò la, ameka nènye hele ʋɔnu drɔ̃m hawòvi mahã? Azɔ la miheyi, mi amesiwo gblɔna bena: Egbe alo etsɔ míayi du si kple du si me, eye mianɔ afima ƒe ɖeka, eye míatsa asi, eye míakpɔ viɖe! Gake mienya nusi ava dzɔ etsɔ o; elabena nukae nye miaƒe agbe mahã? Elabena dzudzɔ, si dzena ɣeyiɣi kpuia ɖe, eye emegbe la megadzena o la, ke míenye. Le esia teƒe la ele na mi be, miagblɔ bena: Ne Aƒetɔ lɔ̃ la, míanɔ agbe, eye míawo esi kple esi. Ke azɔ la miekana ɖe nu ŋu le miaƒe adegbe ƒuƒlu ƒoƒo me. Kakaɖenuŋu sia katã la vɔ̃ wònye. Eyaŋuti la, amesi ke nya nu nyui wɔwɔ, eye mewɔnɛ o la, enye nuvɔ̃ nɛ.\n Eye Yesu te va wo gbã, ƒo nu na wo gblɔ bena: Wotsɔ ŋusẽ katã, si le dziƒo kple anyigba dzi la, de asi nam. Miheyi ɖawɔ dukɔwo katã ne woanye nusrɔ̃lawo, miade mawutsi ta na wo ɖe Fofo la kple Vi la kpakple Gbɔgbɔ kɔkɔe la ƒe ŋkɔa me, miaha wo bena, woawɔ nusiwo katã meɖo na mi la; eye kpɔ ɖa, nye la meli kpli mi ŋkekeawo katã vaseɖe xexeame ƒe nuwuwu.\nabe alesi ke wòtia mí le eyama me, hafi wòɖo xexeame gɔme anyi ene, bene mianye kɔkɔeawo kple mokaka manɔŋutɔwo le eƒe ŋku me,\n alesi woŋlɔ ɖi bena: „Ame dzɔdzɔea ɖeke meli o, ɖeka hɔ̃ meli o. Amea ɖeke meli, si nya nu o, amea ɖeke meli, si biaa Mawu ta sena o! Wo keŋ wote ɖe aga, wo katã tim wogblẽ. Amea ɖeke meli, si wɔa nu nyui o, ɖeka hɔ̃ hã meli o. Yɔdo, si le nuvo la, enye woƒe ve me, woƒe aɖewo gblɔa nya vivi ŋanɛŋanɛ; ƒliwo ƒe aɖi le woƒe nuyiwo me; fiƒode kple veve helĩhelĩ yɔ woƒe nu me fũ. Woƒe afɔwo ɖe abla, be woakɔ ʋu ɖe anyi, gbegblẽ kple dzɔgbevɔ̃e le woƒe mɔwo dzi; eye womenya ŋutifafamɔ la o. Mawuvɔvɔ̃a ɖeke metso ga ɖe ŋku me na wo o.“\n Elabena alesi tsidzadza kple sno dzana tso dziƒo, eye megagbugbɔna yina o, ke boŋ wòdea tsi anyigba wònana wòmiea nu heʋãa nu, eye wònaa nuku nuƒãla kple abolo, ne woaɖu la, nenema ke nye nya, si do tso nye nu me la anɔ: Magbugbɔ va gbɔnye ƒuƒlu o, negbe ɖeko wòawɔ nye lɔlɔ̃nu, eye wòawɔ nusi gbe meɖoe ɖo la hafi.\n ne eƒe dziɖuɖu nakeke ta, eye seƒeɖo manɔe na ŋutifafa le Dawid ƒe fiazikpui dzi kple eƒe fiaɖuƒe la me o, ne wòafɔe ɖe te, eye wòatsɔ ʋɔnudɔdrɔ̃ dzɔdzɔe ali kee tso fifia ɖaseɖe mavɔ me. Yehowa Zebaot ƒe ŋuʋaʋã awɔ esia ade goe. Aƒetɔ la gblɔ nya ɖo ɖe Yakob, eye wòva ƒo ɖe Israel dzi,\n5 Mose 29:29\nNe nya siawo katã ava dzo ɖe dziwò, yayra kple fiƒode, tsiwo metsɔ ɖo ŋkuwò me, eye wode dzigbɔ na wò le dukɔ, siwo katã dome Yehowa, wò Mawu, nyã wò ɖo ɖo,\n Ke ne Mawu, esime wòle didim be, yeaɖe eƒe dziku ɖe go afia, eye yeana wòanya eƒe ŋusẽ la, tsɔ dzigbɔgbɔ blewu geɖe lé dziku ƒe ze, siwo wodzra ɖo ɖi hena gbegblẽ la, ɖe asi, bene yeana wòanya eƒe ŋutikɔkɔe ƒe agbɔsɔsɔ hã ɖe nublanuikpɔkpɔ ƒe ze, siwo wodzra ɖo ɖi hena ŋutikɔkɔe la ŋu, ekema aleke wòle? Nenema ke wòyɔ miawo hã, menye tso Yudatɔwo dome ɖeɖe o, ke tso trɔ̃subɔlawo dome hã,\n Ke miawoe nye dzidzime tiatia la, fia nunɔlanyenye, dukɔ kɔkɔe, dukɔ, si nye Mawu ŋutɔ tɔ, bene miaɖe gbe ƒã amesi yɔ mi tso viviti me va ye ŋutɔ ƒe nukukekeli gbɔ la, ƒe nutsuwɔwɔwo afia, mi amesiwo menye dukɔ tsã o; ke azɔ la míenye Mawu ƒe dukɔ, mi amesiwo womekpɔ nublanui na o, ke azɔ la wokpɔ nublanui na mi.\n Elabena mebuna bena, ɣeyiɣi sia me fukpekpewo medze ŋutikɔkɔe, si wole ɖeɖe ge ɖe go afia le mia ŋuti la o. Elabena nuwɔwɔ la ƒe mɔkpɔkpɔ vevi la le mawuviwo ƒe ɖeɖefia la lalam. Elabena wobɔbɔ nuwɔwɔ la ɖe gbegblẽ la te, menye eya ŋuta ƒe lɔlɔ̃nu o, ke le amesi bɔbɔe ɖe anyi la ŋuti hena mɔkpɔkpɔ. Eyata woaɖe nuwɔwɔ la ŋutɔ hã tso gbegblẽ ƒe kluvinyenye la me ayi ɖe mawuviwo ƒe ŋutikɔkɔe ƒe ablɔɖe la me. Elabena mienyae bena, nuwɔwɔ blibo la katã le ŋeŋem, eye fu le eɖum vaseɖe fifi. Gake menye eya ɖeɖekoe o, hafi miawo hãe, mi amesiwo xɔ Gbɔgbɔ ƒe ŋgɔgbenu la, miawo hã miele ŋeŋem le mía me hele vinyenye, si nye míaƒe ŋutilã ƒe ɖeɖe la lalam. Elabena woxɔ mí ɖe mɔkpɔkpɔ ŋu; ke mɔkpɔkpɔ, si kpɔa nu kple ŋku la, menye mɔkpɔkpɔ wònye o; elabena nusi ame kpɔna kple ŋku la, nukaŋuti wògale mo kpɔm nɛ mahã? Ke ne míele mɔ kpɔm na nusi míekpɔna kple ŋku o la, míele elalam le dzidodo me.


Metsɔ Subɔsubɔdɔwɔwɔ Na Yehowa Wɔ Nye Agbemedɔe | Agbemeŋutinya\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Papiamento (Aruba) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Yoruba Zulu\nAbe ale si Bill Walden gblɔe ene\nEsi medo go le sekɛndrisuku le January 1937 me la, meva de Iowa State University, si medidi tso afi si míenɔ o, le United States ƒe titinaɣetoɖoƒe. Esi wònye be menɔ sukua dem hafi ganɔ dɔ wɔm be matsɔ axe nye sukufe ta la, vovo menɔa ŋunye kura o. Nusɔsrɔ̃ tso xɔ kɔkɔwo kple tɔdzisasrãwo ŋu doa dzidzɔ nam esime menye sɔhɛ.\nLe ƒe 1942 ƒe gɔmedzedze esime United States de nu Xexemeʋa II lia me vɔ megbe teti la, menɔ ƒe atɔ̃lia me le yunivɛsiti eye wòsusɔ ɣleti ʋɛ aɖewo ko maxɔ yunivɛsitiɖaseɖigbalẽ le xɔtuɖaŋununya me. Mía kple ame eve bubuwo míenɔ xɔ ɖeka me le dziƒoxɔ aɖe dzi. Wo dometɔ ɖeka gblɔ nam be maɖo dze kple ame si “vaa ɖekakpuiawo gbɔ le dziƒoxɔa te.” Aleae wòdzɔe be meva do go John O. (Johnny) Brehmer, si nye Yehowa Ðasefowo dometɔ ɖeka. Ale si wòtea ŋu kpɔa nyabiase ɖe sia ɖe ƒe ŋuɖoɖo le Biblia me la wɔ nuku nam ŋutɔ. Esia wɔe be mena Johnny va nɔ Biblia srɔ̃m kplim edziedzi, eye mía kplii míeyina ɖaɖea gbeƒã ɣesiaɣi si wòanya wɔ nam.\nJohnny fofo, Otto, va zu Ðasefo esime wònye gadzraɖoƒe aɖe si nɔ Walnut le Iowa la ƒe amegã. Otto ɖe asi le ɖoƒe ma gbegbe ŋu va tsɔ eɖokui ƒo ɖe gbeƒãɖeɖedɔa me bliboe. Kpɔɖeŋu nyui si eya ŋutɔ kple eƒe ƒomea ɖo la do ŋusẽm mewɔ nyametsotso vevi aɖe emegbe.\nƔEYIƔIA DE BE MATSO NYA ME\nGbe ɖeka, sukua dzi kpɔla gblɔ nam be nyemegale agbagba dzem le nye sukudɔwo me o, eye womate ŋu anɔ te ɖe agbagba siwo medze va yi dzi ana ɖaseɖigbalẽm o. Meɖo ŋku edzi be medo gbe ɖa na Yehowa Mawu vevie heɖe kuku nɛ be wòafia nu si mawɔ lam. Esia megbe kpuie la, woyɔm be mayi aɖakpe kple míaƒe nufialagã si fiaa xɔtuɖaŋununya mí. Egblɔ nam be yexɔ agbalẽ tso dɔwɔƒe aɖe si le xɔtuɖaŋunyala dim la gbɔ eye yeɖo eŋu na wo xoxo be malɔ̃ awɔ dɔ ma. Meda akpe na nufialagã la, gake meɖe nu si tae meɖoe be matsɔ subɔsubɔdɔwɔwɔ na Yehowa awɔ nye agbemedɔe la me nɛ. Le June 17, 1942 me la, mexɔ nyɔnyrɔ, eye esia megbe kpuie ko la, mezu mɔɖela, si nye ale si woyɔa Yehowa Ðasefo siwo ɖea gbeƒã ɣeyiɣiawo katãe.\nEmegbe le ƒe 1942 ma ke me la, dziɖuɖua na agbalẽm be mawɔ asrafodɔ, si wɔe be meyi dɔdzikpɔla siwo xɔa ame ɖe asrafodɔ me la gbɔ, eye meɖe nu me na wo be nye dzitsinya maɖe mɔ nam be mawɔ aʋa o. Metsɔ agbalẽ si ɖi ɖase tso nye agbenɔnɔ nyui kple xɔtuɖaŋununya ƒe ŋutete tɔxɛa ŋu, si mexɔ tso nye sukua ƒe nufialagãwo gbɔ la fia wo. Togbɔ be mexɔ ɖaseɖiɖi nyui sia hã la, woka tohefe nam be maxe Amerika dɔlar 10,000 eye woka ƒe atɔ̃ nam be matsɔ anɔ gaxɔ me le United States ƒe gakpɔ si le Leavenworth, le Kansas, la me.\nESIME MENƆ GAXƆ ME\nAle si United States ƒe gakpɔ si le Leavenworth la le egbea. Wode mí ame 230 ga me le afi ma\nWode sɔhɛ Ðasefo siwo wu 230 la Leavenworth gakpɔ me, afi si gamenɔlawo dea dukɔa ƒe agble le. Wodea dɔ asi na mí le agble sia dzi le dzɔla geɖewo ƒe dzikpɔkpɔ te. Wo dometɔ aɖewo nyae be míenye Kristotɔ siwo medea akpa aɖeke dzi le aʋa me o, eye wosea nu gɔme na mí.\nDzɔla ʋɛ aɖewo kpe asi ɖe mía ŋu míete ŋu yi edzi nɔ kpekpem henɔ Biblia srɔ̃m. Wokpe ɖe mía ŋu hã be Biblia srɔ̃gbalẽwo kaa mía si le gakpɔa me. Gaxɔdzikpɔla la gɔ̃ hã wɔ ɖoɖo wotsɔa magazine si nye Consolation (si míeyɔna fifia be Nyɔ!) la vana nɛ ɣleti sia ɣleti!\nASIÐEÐE LE ŊUNYE, KPLE DUTANYANYUIGBƆGBLƆDƆ\nEsi menɔ gaxɔ me ƒe etɔ̃ megbe la, woɖe asi le ŋunye le February 16, 1946 dzi, si nye ɣleti ʋɛ aɖewo le Xexemeʋa II lia ƒe nuwuwu megbe. Enumake megadze mɔɖeɖedɔa wɔwɔ gɔme ake. Wode dɔ asi nam be mayi gbeƒãɖeɖedɔa dzi le Leavenworth, le Kansas. Esia na vɔvɔ̃ ɖom, elabena nuto ma me tɔwo melɔ̃a Yehowa Ðasefowo ƒe nya kura o. Esesẽ be makpɔ dɔ awɔ atsɔ akpɔ ɖokuinye dzi, eye xɔkpɔkpɔ ya gasesẽ wu gɔ̃ hã.\nMeɖo ŋku edzi be gbe ɖeka esi menɔ gbeƒã ɖem tso aƒe me yi aƒe me eye mege ɖe dzɔla aɖe ƒe aƒe me la, edo ɣli ɖe tanye be, “Do go le aƒe me nam!” Esi mekpɔ ati si wotsɔ ƒoa baseball le esi la, vɔvɔ̃ ɖom eye medzo enumake. Esi meyi aƒe bubu aɖe me la, nyɔnu aɖe gblɔ nam be, “Tɔ vie megbɔna,” eye wòlé ʋɔa ɖo enu. Metɔ ɖe afi ma va se ɖe esime woʋu fesre aɖe le dziƒoxɔa dzi eye kasia wotrɔ agbaklɔtsi ƒoɖi kɔ ɖe dzinye yoo. Ke hã yayrawo do tso nye subɔsubɔdɔa me. Ɣeyiɣi aɖewo megbe la, mesee be ame siwo mena Biblia srɔ̃gbalẽwo la dometɔ aɖewo va zu Ðasefowo.\nMíaƒe habɔbɔa ʋu suku yeye aɖe naa hehe dutanyanyuigblɔlawo le New York dugãa ƒe dziehe gome, le ƒe 1943 me. Wokpe nye hã be mava de sukua ƒe klass ewolia, eye míewu sukua nu le February 8, 1948 dzi. Emegbe wova tsɔ ŋkɔ na sukua be Gbetakpɔxɔ Habɔbɔa Ƒe Gilead Biblia Suku. Le sukunuwuwɔnaa me la, wode dɔ asi nam be mayi aɖaɖe gbeƒã le Gold Coast, si woyɔna be Ghana fifia.\nEsi meva ɖo Gold Coast la, nye dɔdeasie nye be maɖe gbeƒã na dziɖuɖumegãwo kple Europatɔwo. Le kwasiɖa ƒe nuwuwuwo la, mewɔa dɔ kple Yehowa Ðasefowo ƒe hamewo eye menaa kpekpeɖeŋu hamea me tɔwo le tso aƒe me yi aƒe me gbeƒãɖeɖedɔa me. Meyina ɖasrãa Ðasefo siwo le nuto saɖeagawo me la kpɔ eye menaa hehe wo le gbeƒãɖeɖedɔa me. Gakpe ɖe eŋu la, mesubɔ abe dzikpɔla mɔzɔla ene le Ivory Coast, si woyɔna be Côte d’Ivoire fifia.\nEsime menɔ subɔsubɔm le nuto mawo me la, mesrɔ̃ ale si Afrikatɔwo wɔa nui—memlɔa anyixɔ me, meɖua nu kple asi, eye meyia afɔdzi le ‘gota’ abe ale si Israel viwo wɔe le gbeadzi ene. (5 Mose 23:12-14) Esia wɔe be ŋkɔ nyui va nɔ mía kple nye hati dutanyanyuigblɔlawo ŋu. Míeva dze Biblia sɔsrɔ̃ gɔme kple dziɖuɖumegã aɖewo srɔ̃wo. Eya ta esi tsitretsiɖeŋulawo tso ɖe mía ŋu eye wona dziɖuɖua te fli ɖe míaƒe dukɔmenɔnɔ ƒe mɔɖegbalẽviwo me la, dziɖuɖumegãwo srɔ̃wo ƒoe ɖe wo srɔ̃wo nu ale be womenya mí le dukɔa me o!\nAsrã va lé nye hã metsi aba dzi, abe ale si wòdzɔna ɖe dutanyanyuigblɔla siwo va Afrika la dometɔ geɖe dzi ene. Asrã la nu sẽ eye vuvɔ nɔ wɔyem ale gbegbe be nyemeganya nu si wɔm menɔ o. Ɣeaɖewoɣi la, nye glã nɔa ƒoƒom ale gbegbe be ɖe metsɔa asi lénɛ kpena. Ke hã mekpɔtɔ yi edzi nɔ dzidzɔ kple dzidzeme kpɔm le nye subɔsubɔdɔa me.\nLe ƒe ene gbãtɔ siwo metsɔ nɔ Afrika me la, mía kple Eva Hallquist, si medo go le United States hafi va la míenɔ agbalẽ ŋlɔm na mía nɔewo. Emegbe mesee be ele Gilead Sukua ƒe klass 21 lia nu wu ge le July 19, 1953 dzi, le dukɔwo dome takpekpe si Yehowa Ðasefowo awɔ le New York, le Yankee Stadium la me. Eya ta mewɔ ɖoɖo kple tɔdziʋumegã aɖe be wòaɖe mɔ nam mawɔ dɔ le ʋua me nɛ ɖe nye ʋudzɔ teƒe ne wòakɔm ayi United States.\nMíenɔ ƒu dzi ŋkeke 22; ƒua dzea agbo ɣeaɖewoɣi. Esi míeva ɖi go mlɔeba la, meyi ɖado go Eva le Yehowa Ðasefowo ƒe dɔwɔƒegã si le Brooklyn. Esi mía kplii míenɔ dɔwɔƒegã la ƒe xɔ kɔkɔa tame henɔ New York dugãa me xɔ tsralawo kple eƒe melidzeƒea kpɔm ɖaa la, medo srɔ̃ɖeŋugbe nɛ. Ɣeyiɣi aɖe megbe la, Eva hã va Gold Coast eye mía kplii míewɔ subɔsubɔdɔa le afi ma.\nEsi mía kple Eva míesubɔ le Afrika ƒe geɖe megbe la, danye ŋlɔ agbalẽ nam be kansa lé Papa vevie. Mebia mɔ eye mía kple Eva míetrɔ yi United States. Papa ƒe dɔlélea va nyra ɖe edzi, eye wòku le ɣeyiɣi kpui aɖe megbe.\nEsi míetrɔ va nɔ Ghana abe ƒe ene ene megbe la, míese be Dada ƒe lãme gblẽ vevie. Mía xɔlɔ̃ aɖewo do susua ɖa be mía kple Eva míatrɔ agbɔ va aƒe ale be míakpɔ edzi. Emae nye nyametsotso sesẽtɔ si dze ŋgɔ mí. Esi mewɔ dutanyanyuigbɔgblɔdɔ ƒe 15 siwo me mía kple Eva míesubɔ le ɖekae ƒe 11 megbe la, míetrɔ yi United States.\nMíedo go dufia aɖe le Gold Coast, si woyɔna be Ghana fifia\nEsi ƒeawo va nɔ yiyim la, mía kple Eva míeɖɔa li mía nɔewo kpɔa Dada dzi. Míekpena ɖe eŋu wòdea kpekpeawo ne anya wɔ nɛ. Dada va ku le January 17, 1976 dzi esime wòxɔ ƒe 86. Gake dzigbãnya si gasẽ wu la va tum ƒe asieke megbe. Wokpɔ kansa le Eva ŋu. Míeto mɔ ɖe sia ɖe dzi wɔ avu kple dɔlélea, gake eva ku mlɔeba le June 4, 1985 dzi esime wòxɔ ƒe 70.\nTƆTRƆ BUBUWO GAVA NYE AGBEMEDƆ SI ME DZIDZEME LE LA ME\nLe ƒe 1988 me la, wokpem be mayi aɖakpɔ Ghana alɔdzedɔwɔƒe si wotu yeyee la ŋu kɔkɔ teƒe. Nyemaŋlɔ nudzɔdzɔ ma be gbeɖe o! Esi medo go le Gilead Sukua heva Ghana ƒe 40 aɖewoe nye ema va yi la, Ðasefo alɔfa ʋɛ aɖewo koe nɔ dukɔa me ɣemaɣi. Kaka ƒe 1988 naɖo la, wosɔ gbɔ wu ame 34,000, eye fifia wode ame 114,000 kloe!\nEsi metrɔ gbɔ tso Ghana ƒe eve megbe la, meɖe Eva xɔlɔ̃ kplikplikpli si ŋkɔe nye Betty Miller le August 6, 1990 dzi. Mía kplii míeyi edzi le subɔsubɔdɔ wɔm na Yehowa vevie. Míele mɔ kpɔm na ŋkeke si dzi míagakpɔ mía tɔgbuiwo, mía dzilawo, kpakple Eva ake le tsitretsitsia me le Paradiso me le anyigba dzi.—Dɔwɔwɔwo 24:15.\nNe mebu mɔnukpɔkpɔ si su asinye be Yehowa zãm ƒe 70 kple edzivɔwo le eƒe subɔsubɔdɔa me ŋu la, aɖatsi lólona ɖe ŋku dzi nam. Medaa akpe nɛ zi geɖe be efia mɔm be metsɔ subɔsubɔdɔwɔwɔ nɛ wɔ nye agbemedɔe. Togbɔ be mexɔ ƒe 90 kple edzivɔ fifia hã la, Yehowa, si nye aɖaŋuwɔla gãtɔ le xexea me godoo la yi edzi le ŋusẽ kple dzideƒo namem be mayi edzi anɔ esubɔm ɖaa.


“Mía tɔ sukuviwo ƒoa nu tso nu dodzidzɔname siwo katã wowɔ le kwasiɖa ƒe nuwuwu la ŋu. Ðeko metsia akogo kura.” —Michelle. *\n“Ɣeaɖewoɣi la, mekpɔa ɖevi aɖewo le ƒuƒoƒo me hebuna be, ‘Ei, xɔlɔ̃ vevi aɖewoe nye ma. Medi be manɔ wo dome.’”—Joe.\n“Xɔlɔ̃dzedze le suku mesesẽna nam o. Mesesẽna kura o. Emae nye nye kuxia.”—Maria.\nÈZÃA ŋkekea ƒe akpa gãtɔ tsɔ nɔa wò sukuhatiwo dome. Mia kpli wo mietoa kuxi kple dziɖeleameƒonu geɖe me ɖekae hewɔa dɔdasiwo hã ɖekae. Le go aɖewo me la, awɔ na wò be kadodo le mia kpli wo dome wu mia kple dziwòlawo, nɔviwòwo, alo hawòti Kristotɔwo. Eme kɔ be àdi be yeadze xɔ̃ wo. Ðe esia gblẽa? Ðe afɔku aɖewo le eŋua? Afikae wò xɔlɔ̃dzedze sukuviwo aɖo hafi woagblɔ be egbɔ eme? Afikae wòle be nàsee ɖo?\nEhiã be Xɔlɔ̃wo Nanɔ Asiwò\nEhiã be xɔlɔ̃ nanɔ amesiame si—amesiwo mia kpli wo miakpɔ dzidzɔ le ɣeyiɣi nyuiwo me eye miakpe ɖe mia nɔewo ŋu le ɣeyiɣi sesẽwo hã me. Xɔlɔ̃wo nɔ Yesu si, eye woa kpli wo wokpɔ dzidzɔ ɖekae. (Yohanes 15:15) Eye esime Yesu nɔ kukum le fuwɔametia ŋu la, exɔlɔ̃ vevi Yohanes, si nye “nusrɔ̃la, si Yesu lɔ̃na” vevie la, nɔ afima. (Yohanes 19:25-27; 21:20) Èhiã xɔlɔ̃ mawo ƒomevi—amesiwo anɔ ŋuwò le ɣeyiɣi nyui kple ɣeyiɣi vɔ̃wo me. Biblia me lododo aɖe gblɔ be: “Xɔlɔ̃ lɔ̃a ame ɣesiaɣi, eye wòtrɔna dzɔa ame nɔvi le hiã me.”—Lododowo 17:17.\nÐewohĩ awɔ na wò be yekpɔ ame ma tɔgbe aɖe le suku, si nye wò sukuhati aɖe si mia kpli dome vivina nyuie. Nuwo li siwo dzɔa dzi na mia kplii eye mieɖoa dze. Anɔ eme be amea menye Yehowa Ðasefo o ya; gake wò ya mele ekpɔm be hadede kplii nye ‘hadede vɔ̃’ hã o. (Korintotɔwo I, 15:33) Enye nyateƒe be sɔhɛ aɖewo siwo mexɔ Biblia dzi se abe alesi nèxɔe se ene o la nɔa agbe nyui ya. (Romatɔwo 2:14, 15) Gake ɖe ema fia be ele be woanye xɔ̃wò veviwoa?\nKristotɔwo Dea Ha Kple Amewo Faa\nAmesiame nya be Kristotɔ vavãwo kple dzimaxɔsetɔwo nɔa teƒe ɖeka. Elabena hafi Kristotɔwo nate ŋu awɔ dɔ si wode wo si be ‘woawɔ dukɔwo katã me nɔlawo woanye nusrɔ̃lawo’ la, ele be woaɖo dze kple ameƒomea me tɔwo katã, eɖanye subɔsubɔha ka mee wole o. (Mateo 28:19) Womeɖea wo ɖokui ɖe aga tso wo haviwo, dɔwɔhatiwo, alo sukuhatiwo ŋu o. Ke boŋ, Kristotɔwo tsɔa ɖe le eme na ame bubuwo vevie.\nApostolo Paulo ɖo kpɔɖeŋu nyui aɖe ɖi le go sia me. Enya alesi wòaɖo dze kple “amewo katã,” togbɔ be menye dzixɔse ɖekae le woa kpli wo si o hã. Gake menye Paulo ƒe susue nye be yeade ha kplikplikpli kple wo o. Egblɔ boŋ be: “Nyanyui la ta mewɔ wo katã ɖo, bene nye hã makpɔ gome le eme.”—Korintotɔwo I, 9:22, 23.\nÀte ŋu asrɔ̃ Paulo ƒe kpɔɖeŋua. Do vivi ɖe wò sukuhatiwo ŋu. Dze agbagba mia kpli wo dome nanɔ nyuie. Ðewohĩ wò sukuhati aɖewo anɔ Biblia me mɔkpɔkpɔ si le asiwò la dim. Bu ɖetugbi Kristotɔ aɖe si ŋkɔe nye Janet ŋu kpɔ. Wode dɔ asi na woa kple eƒe sukuxɔmehatiwo be woaŋlɔ nu kpui aɖe tso wo nɔewo ŋu, eye sukuviawo dometɔ ɖesiaɖe xlẽ nusiwo woŋlɔ tso eŋu la. Nusiwo woŋlɔ tso Janet ŋu la dometɔ ɖeka enye: “Edze abe dzi dzɔa wò ɣesiaɣi ene. Míeɖe kuku gblɔ nusitae la na mí!”\nAbe alesi kpɔɖeŋu sia ɖee fia ene la, wò sukuhati aɖewo adi be yewoanya nu tso wò dzixɔsewo ŋu. Anyo be nàwɔ nu kple amesiawo xɔlɔ̃wɔwɔtɔe. Ðikekemanɔmee la, esia ana mɔnukpɔkpɔ wò be nàƒo nu tso wò dzixɔsewo ŋu na wo. Na wò sukuhatiawo hã naɖe woƒe susuwo agblɔ, eye nàɖo to wo nyuie. Nusiwo nàsrɔ̃ tso nuwɔwɔ kple hawòtiwo me la ava ɖe vi na wò ŋutɔ emegbe ne eva dze dɔwɔwɔ gɔme eye nèdo go nɔnɔme mawo ƒomevi. Le suku kple le dɔwɔƒe la, nuwɔwɔ kple amewo vividodoɖeameŋutɔe akpe ɖe ŋuwò “[nàɖo] atsyɔ̃ na Mawu, mía xɔla ƒe nufiafia la le nuwo katã me.”—Tito 2:10.\nHadede Siwo Masɔ O\nLe nyateƒe me la, vovototo le vivi dodo ɖe sukuhati ŋu kple xɔlɔ̃ dzedzee kplikplikpli dome. Paulo ŋlɔ bena: “Migade ha kple amesiwo mexɔ se o la le nuwɔna aɖeke me o.” (Korintotɔwo II, 6:14, Nubabla Yeye La) Hafi ame aɖe nanye xɔ̃wò vevi la, ele be gɔmeɖose kple taɖodzinu ɖeka nanɔ mia kpli siaa si. Esia manya wɔ kple amesi ƒe dzixɔsewo kple dzidzenuwo mewɔ ɖeka kple Ŋɔŋlɔawo tɔ o. Hadede kple sukuhati dzimaxɔsetɔ ate ŋu ana nàwɔ nu gbegblẽwo alo agblẽ wò nɔnɔme nyuiwo.\nEsia dzɔ ɖe Maria dzi hafi wòva nya. Alesi wòdoa vivi ɖe amewo ŋu na be xɔlɔ̃ gbogbo aɖewo va nɔ esi, gake menya afisi wòade ha kpli wo ase ɖo o. Elɔ̃ ɖe edzi be: “Medina be nyɔnuviwo kple ŋutsuviwo siaa nalɔ̃ nye nya. Esia wɔe be meva nɔ nyɔnyrɔm ɖe xexe sia ƒe ba me.”\nAbe Maria ene la, ɖewohĩ esesẽna na wò be nànya afisi wòle be xɔlɔ̃ dzedze amesi ƒe dzixɔsewo mesɔ kple tɔwò o nase ɖo. Ke hã, àte ŋu akpɔ ɖokuiwò ta tso dzigbãnyawo me ne ètia amesiwo anye wò ame nyanyɛwo ko kple amesiwo anye xɔ̃wò veviwo la nyuie. Aleke nàte ŋu awɔe?\nAlesi Nàtia Xɔlɔ̃ Nyuiwoe\nAbe alesi míegblɔe va yi ene la, xɔlɔ̃ veviwo nɔ Yesu si esime wònɔ anyigba dzi. Yesu wɔ esia to alesi wònɔ agbe nyui heƒo nu tso gbɔgbɔmenuwo ŋu me. Ne amewo lɔ̃ eƒe nufiafia kple eƒe agbenɔnɔ la, edzea xɔ̃ wo. (Yohanes 15:14) Le kpɔɖeŋu me, esi ŋutsu ene aɖewo nya se Yesu ƒe nyawo vɔ ko la, eʋã wo ale gbegbe be “wogblẽ nuwo katã ɖi, eye wodze eyome.” Ŋutsu siawo—siwo nye Petro, Andrea, Yakobo, kple Yohanes—va zu Yesu xɔlɔ̃ veviwo.—Luka 5:1-11; Mateo 4:18-22.\nYesu ƒe nuƒoƒo kple nuwɔna na wòdze ƒã be nusiwo dzi wòxɔ se la nɔ vevie nɛ eye ame aɖeke ƒe nuwɔna mana wòaɖe asi le wo ŋu o. Amesiwo melɔ̃ ɖe eƒe nya dzi o la trɔ le eyome, eye Yesu mexe mɔ na wo o.—Yohanes 6:60-66.\nLe kpɔɖeŋu me, ɖekakpui aɖe ƒe nuwɔwɔ anukwaretɔe wɔ dɔ ɖe Yesu dzi. Biblia gblɔ be: ‘Ðekakpuia ƒe nu nyo Yesu ŋu ŋutɔ.’ Gake esi ɖekakpuia nya se nusi Yesu dina tsoa exɔlɔ̃wo si ko la, “edzo.” Ðekakpuia dze ame nyui aɖe—le nyateƒe me la, ‘eƒe nu nyo Yesu ŋu ŋutɔ.’ Gake menye esia koe Yesu di tso exɔlɔ̃wo si o. (Marko 10:17-22; Mateo 19:16-22) Ke wò ya ɖe?\nÐewohĩ mia kple wò sukuhati aɖe dome vivina nyuie. Gake bia ɖokuiwò be: ‘Ðe amesia lɔ̃na be yeawɔ Yesu ƒe sewo dzia? Ðe wòdina be yeasrɔ̃ nu tso Yehowa, amesi Yesu be míade ta agu na, la ŋua?’ (Mateo 4:10) Ne èle dze ɖom kple wò sukuhatiwo hele agbe nɔm ɖe Biblia ƒe dzidzenuwo nu la, àkpɔ ŋuɖoɖo na nyabiase siawo.\nEsɔ be nàdo vivi ɖe wò sukuhatiwo ŋu abe alesi Yesu hã do vivi ɖe amewo katã ŋui ene. Gake amesiwo lɔ̃ Fofoa, Yehowa, si le dziƒo, koe zu Yesu xɔlɔ̃ veviwo. Wò hã àte ŋu awɔ nenema. ‘Nɔ agbe nyui’ le suku, eye nàtsɔ aɖaŋudzedze aƒo nu tso wò dzixɔsewo ŋu na ame bubuwo. Vevietɔ wu la, kpɔ egbɔ be yetia xɔlɔ̃ nyuitɔwo kekeake.—Petro I, 2:12.—g4/06.\n▪ Afɔku kawoe le modzaka ɖeɖe kple sukuhati dzimaxɔsetɔwo me le kpakpã le suku vɔ megbe me? Ðe nunya le nuwɔna sia mea?\n▪ Esi nèxlẽ nyati sia vɔ la, ɖe wòwɔ na wò be mia kple sukuhati aɖe dome le kplikplikpli akpaa? Ne nenemae la, nukae nàte ŋu awɔ tso eŋu?\n[Aɖaka/Nɔnɔmetata siwo le axa 18]\nAleke Mawɔ Adze Xɔlɔ̃ Vavãwo?\nLe Yehowa Ðasefowo ƒe video sia me la, wobia gbe sɔhɛ siwo tso Amerika, Italy, France, kple Spain. Videoa le gbegbɔgblɔ 36 me.\nWò sukuhati aɖewo adi vevie be yewoanya wò dzixɔsewo\nƉoe Ɖe Amewo Ɖoe Ɖe Amewo Xɔlɔ̃dzedze Le Suku—Afikae Wòle Be Wòase Ðo?\ng 4/06 axa 17-19


Ðokuinye Ŋu Koe Mebuna Ɣesiaɣi | Biblia Le Amewo Ƒe Agbenɔnɔ Trɔm\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Luo Macedonian Malagasy Malay Maltese Maya Mongolian Myanmar Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Tetun Dili Thai Tigrinya Tiv Tshiluba Tsonga Turkish Tuvaluan Twi Ukrainian Umbundu Venda Vietnamese Wallisian Xhosa Zulu\nÐokuinye Ŋu Koe Mebuna Ɣesiaɣi\nAbe ale si Christof Bauer gblɔe ene\nƑE SI ME WODZII: 1951\nDUKƆ SI ME WÒTSO: GERMANY\nAME SI WÒNYE TSÃ: DADALA, ÐOKUISIGBENƆLA\nEsi menye ɖevi la, mía kple dzinyelawo míenɔ du aɖe si gogo Leipzig, East Germany la me; medidi tso Czech kple Poland dukɔawo ƒe liƒoawo gbɔ o. Esi mexɔ ƒe ade la, dɔ ɖe fofonye yi Brazil gbã, eyome dɔa gaɖee yi Ecuador.\nEsi mexɔ ƒe 14 la, woɖom ɖe sukukpodzi le Germany. Esi wònye be dzinyelawo le keke South America ke ta la, nye ŋutɔ koe wɔa nu sia nu le ɖokuinye si. Esia na mekpɔe be mesu na ɖokuinye. Nyemebua ale si amewo ase le wo ɖokui me le nye nuwɔna ŋu la ŋu o.\nEsi mexɔ ƒe 17 la, dzinyelawo trɔ gbɔ va Germany. Menɔ wo gbɔ le gɔmedzedzea me, gake esi nyemedina be woaɖo nu nam o ta la, esesẽ nam be mabɔbɔ ɖe wo te. Eya ta esi mexɔ ƒe 18 la, meʋu le aƒeme.\nNyemekpɔ dzidzeme le agbe me o, eya ta medi be manya nu si tae mele agbe ɖo. Esi melé ŋku ɖe agbe si ƒomevi amewo nɔna kple habɔbɔ vovovowo ŋu la, meva kpɔe be nu si ko mate ŋu atsɔ nye agbe awɔe nye be matsa le anyigbaa ƒe teƒe dzeaniwo hafi amegbetɔwo nagblẽe keŋkeŋ.\nMeʋu le Germany eye medo dzokeke ɖo ta Afrika. Gake eteƒe medidi o, metrɔ gbɔ va Europa, elabena eva hiã be madzra nye dzokekea ɖo. Esia megbe kpuie la, megadze mɔ ake va do ɖe Portugal ƒe ƒuta. Meɖoe be maɖe asi le dzokekea ŋu ahaɖo tɔdziʋu ayi nye mɔzɔzɔa dzi.\nMedo go sɔhɛwo ƒe ƒuƒoƒo aɖe si le ɖoɖo wɔm be yewoatsɔ tɔdziʋu atso Atlantik-ƒugã la, eya ta meyi kpli wo. Wo domee medo go Laurie, si meva ɖe emegbe la le. Gbã la, míeɖo ta Carib-ƒukpowo dzi. Eyome esi míeɖanɔ Puerto Rico sẽe la, míetrɔ gbɔ va Europa. Míenɔ mɔ kpɔm be míakpɔ tɔdziʋu aɖe si ŋu míate ŋu atrɔ asi le wòazu míaƒe aƒe. Gake esi míenɔ edim ɣleti etɔ̃ megbe la, ɖoɖoa meva dze edzi o. Nu si tae nye be Germany dziɖuɖua yɔm kpata be mava wɔ asrafodɔ.\nMewɔ asrafodɔ kple Germany tɔdzisrafowo ɣleti 15. Ɣemaɣi la, nye kple Laurie míeɖe mía nɔewo eye míenɔ klalo be míagayi míaƒe mɔzɔzɔa dzi. Gake hafi madze asrafodɔa gɔme la, meƒle tɔdziʋu sue aɖe si me nuwo mede keŋkeŋ le o da ɖi. Esime menɔ asrafodɔa wɔm la, míenɔ asi trɔm le eŋu vivivi. Míeɖoe be míanɔ eme wòanye míaƒe aƒe eye míayi edzi anɔ tsatsam le anyigba dzeani sia dzi. Mewu asrafodɔa nu, gake hafi míawu tɔdziʋua dzadzraɖo nu vɔ keŋ la, ɣemaɣie míedo go Yehowa Ðasefowo eye míedze Biblia sɔsrɔ̃ gɔme.\nGbã la, nyemekpɔe be ehiã be mawɔ tɔtrɔ boo aɖeke le nye agbe me o. Meɖe srɔ̃ le se nu, eye medzudzɔ atamanono hã xoxo. (Efesotɔwo 5:5) Le míaƒe ɖoɖo be míatsa le xexea me godoo ya gome la, mekpɔe be naneke megblẽ le ɣeyiɣi geɖe zazã atsɔ anɔ tsatsam ahanɔ Mawu ƒe asinudɔwɔwɔ wɔnukuawo kpɔm ŋu o.\nGake le nyateƒe me la, ehiã be mawɔ tɔtrɔ aɖewo, vevietɔ le nye agbenɔnɔ me. Esi wònye be medana ŋutɔ eye medina vevie be mawɔ nu le ɖokuinye si ta la, nu siwo mate awɔ kple nu siwo mete ŋu wɔ ŋu koe metsia dzi ɖo. Ðokuinye ŋu koe mebuna ɣesiaɣi.\nGbe ɖeka, mexlẽ Yesu ƒe Todzimawunya xɔŋkɔ la. (Mateo ta 5 va se ɖe ta 7 lia) Gbã la, nu siwo Yesu gblɔ be woawoe nana ame kpɔa dzidzɔ la me mekɔ nam o. Le kpɔɖeŋu me, egblɔ be dzidzɔtɔwoe nye ame siwo dɔ kple tsikɔ le wuwum. (Mateo 5:6) Nyemese nu si tae ne ame le hiã me la anye dzidzɔtɔ la gɔme o. Ke esi meyi nua sɔsrɔ̃ dzi la, meva kpɔe be mí katã míehiã Mawu ƒe kpekpeɖeŋu, gake ne míebɔbɔ mía ɖokui lɔ̃ ɖe nyateƒenya sia dzi ko hafi míate ŋu akpɔ dzidzeme vavãtɔ. Ðeko wòle abe ale si Yesu gblɔe be, “Dzidzɔtɔwoe nye ame siwo nyae be gbɔgbɔmenuwo hiã yewo” la ene.—Mateo 5:3.\nEsi nye kple Laurie míedze Biblia sɔsrɔ̃ gɔme le Germany megbe la, míeʋu yi France, eye emegbe míeyi Italy. Afi sia afi si míeyi la, míedoa go Yehowa Ðasefowo. Ale si gbegbe wolɔ̃ wo nɔewo kple ɖekawɔwɔ si le wo dome la wɔ dɔ ɖe dzinye ŋutɔ. Mekpɔe be nɔviwoe Ðasefowo nye le xexea me godoo vavã. (Yohanes 13:34, 35) Le ɣeyiɣi aɖe megbe la, mía kple Laurie míexɔ nyɔnyrɔ zu Yehowa Ðasefowo.\nLe nye nyɔnyrɔxɔxɔ megbe la, meyi edzi wɔ tɔtrɔ geɖe le nye agbenɔnɔ me. Mía kple Laurie míeɖoe be míaku tɔdziʋua ato Afrika ŋu eye eyome míatso Atlantik-ƒugã la ava do ɖe United States. Esi míenɔ ƒua dzi yina la, afi mae mede dzesii be mele tsɛ ŋutɔ le mía Wɔla gã la ŋkume o, elabena mí ame evea koe nɔ tɔdziʋu sue ma me le atsiaƒu gã gbanaa si keke kilometa akpe geɖe la dzi. Esi wònye be vovo nɔ ŋunye (elabena nu boo aɖeke meli míawɔ le ƒu gã ma dzi o) ta la, mezã ɣeyiɣi geɖe tsɔ xlẽ Biblia. Yesu ƒe anyigbadzigbenɔnɔ ƒe ŋutinyaa koŋue wɔ dɔ ɖe dzinye. Enye ame deblibo si si ŋutete wɔnukuwo le, ke hã mehea amewo ƒe susu vaa eɖokui dzi o. Menye nu si eya ŋutɔ di lae wòwɔna o, ke boŋ Fofoa si le dziƒo la ƒe lɔlɔ̃nue wòwɔna.\nMekpɔe be ehiã be matsɔ Mawu Fiaɖuƒea aɖo nɔƒe gbãtɔ le nye agbe me\nEsi mede ŋugble le Yesu ƒe kpɔɖeŋua ŋu la, mekpɔe be ehiã be matsɔ Mawu Fiaɖuƒea aɖo nɔƒe gbãtɔ le nye agbe me tsɔ wu be mati nye ŋutɔ nye taɖodzinuwo yome ahanɔ Fiaɖuƒedɔa wɔm ɖewoɖewoe. (Mateo 6:33) Esi mía kple Laurie míeva ɖi go ɖe United States mlɔeba la, míetso nya me be míatsi afi ma ahalé fɔ ɖe míaƒe subɔsubɔdɔa ŋu.\nEsi wònye nye ŋutɔ nye susu ɖeɖe koe mezãna tsã ta la, nyemekana ɖe nye nyametsotsowo dzi tututu o. Gake fifia ya, meke ɖe nunya vavã si ŋu kakaɖedzi le si fiaa mɔm la ŋu. (Yesaya 48:17, 18) Fifia taɖodzinu vavã si menɔ asinye tsã o la va su asinye azɔ—eyae nye be masubɔ Mawu ahakpe ɖe ame bubuwo ŋu woanya eyama.\nEsi wònye be nye kple Laurie míewɔna ɖe Biblia ƒe mɔfiamewo dzi ta la, ena míaƒe srɔ̃ɖeɖea li ke. Mawu yra mí míedzi nyɔnuvi nyui aɖe si hã tsi va nya Yehowa helɔ̃e.\nEsia mefia be agbea nɔ na mí bɔbɔe abe ale si tɔdziʋu zɔna miɔɔ le tsi dzi ene o. Gake esi Yehowa kpena ɖe mía ŋu ta la, míeɖoe kplikpaa be míana ta alo adzudzɔ ŋuɖoɖo ɖe eŋu gbeɖe o.—Lododowo 3:5, 6.\nƉoe Ɖe Amewo Ɖoe Ɖe Amewo Ðokuinye Ŋu Koe Mebuna Ɣesiaɣi


Nyagblɔla Salomo 6:10\nNusi dza la, woyɔ eƒe ŋkɔ ɖi tsa, eye nusi ame ava zu la, woɖoeɖa ɖi, eye mate ŋu ahe nya kple amesi sẽ wui o.\nElabena azãgbe li na ŋutega la, eƒe nuwuwu le aƒe tum, eye maflu ame o; ke ne etsi megbe la, kpɔ esinu; elabena ele vava ge kokoko, eye mahe ɖe megbe o.\nnye amesi ɖe nuwuwu fia le gɔmedzedzea me ke kple nusi gbɔna dzɔdzɔ ge la fia le blema ke gblɔ bena: Nye tame-ɖoɖo ava me, eye mawɔ nye didiwo katã dzi;\nnenema ke nye nya, si do tso nye nu me la anɔ: Magbugbɔ va gbɔnye ƒuƒlu o, negbe ɖeko wòawɔ nye lɔlɔ̃nu, eye wòawɔ nusi gbe meɖoe ɖo la hafi.\nNye Yehowa ye dzroa dziwo me, eye meɖoa ayikuwo me kpɔna; maɖo eteƒe na amesiame ɖe eƒe zɔzɔ kple eƒe nuwɔnawo ƒe kutsetse nu.\nMawu menye amegbetɔ wonye, ne wòaka aʋatso o eye menye amegbetɔwo ƒe vi wònye, ne wòatrɔ nya o. Ɖe woagblɔ nya, eye mawo edzi oa? Ɖe woaƒo nu, eye mawɔe oa?\nTsɔ wò dɔwo de asi na Yehowa; ekema wò tameɖoɖowo adze dzi.\n Se aɖaŋuɖoɖo, eye naxɔ amehehe na ɖokuiwò, ne nadze nunya le ɣeyiɣi, siwo gbɔna me. Tameɖoɖo geɖewo le amegbetɔ ƒe dzi me; ke Yehowa ƒe aɖaŋudede nɔa anyi. Dɔmenyo enye amegbetɔ ƒe atsyɔ̃, ahedada nyo wu alakpadada. Yehowa-vɔvɔ̃ hea agbe vɛ, ame aɖi ƒo ana anyi, eye dzɔgbevɔ̃ea ɖeke mava edzi o. Ne kuviatɔ de asi agba me la, megagbugbɔnɛ yia eƒe nu me tete hã o.\nEye mekpɔ ame kukuwo, ame tsitsiwo kple ɖeviwo, le tsitre ɖe fiazikpui la ŋgɔ, eye woʋu agbalẽwo; eye woʋu agbalẽ bubua ɖe, si nye agbegbalẽ; eye wodrɔ̃ ʋɔnu ame kukuawo ɖe nusiwo woŋlɔ ɖe agbalẽawo me le woƒe dɔwɔwɔwo ŋuti la nu.\n Ke mienyae bena, amesiwo lɔ̃a Mawu la, nuawo katã tim hea nyuie vɛ na wo, amesiwo woyɔ le tameɖoɖoɖi la nu. Elabena amesiwo wonya ɖi la, eɖo wo ɖi hã, bene woanye Via ƒe nɔnɔme tɔgbe, bene wòanye ŋgɔgbevi le nɔvi geɖewo dome.\n (Elabena amenuveve wotsɔ ɖe mi to xɔse me, eye esia la metso mia ŋutɔwo mia me o, Mawu ƒe nunanae; menye dɔwɔwɔ me wòtso o, bene amea ɖeke nagaƒo adegbe o.)\n amesiwo klii, le esi womeɖo to nya la o la ta, nusi ŋuti hã woɖo wo ɖo. Ke miawoe nye dzidzime tiatia la, fia nunɔlanyenye, dukɔ kɔkɔe, dukɔ, si nye Mawu ŋutɔ tɔ, bene miaɖe gbe ƒã amesi yɔ mi tso viviti me va ye ŋutɔ ƒe nukukekeli gbɔ la, ƒe nutsuwɔwɔwo afia,\n1 Korintotɔwo 2:7-9\n ke boŋ míegblɔa Mawu ƒe nunya, si le ɣaɣla la, le nya ɣaɣla me, nunya, si Mawu ɖo anyi, hafi woɖo xexeme gome anyi hena miaƒe ŋutikɔkɔe la, si xexe sia me dziɖulawo dometɔa ɖeke medze sii o, elabena ɖe wodze sii la, anye ne womeklã ŋutikɔkɔe ƒe Aƒetɔ la ɖe atitsoga ŋu o. Ke abe alesi woŋlɔ ɖi ene bena: „Nusiwo ŋku mekpɔ kpɔ o, eye to mese kpɔ o, eye womeva ame ƒe dzi me kpo o la, nusiawo Mawu dzra ɖo na amesiwo lɔ̃nɛ la.“\n Yehowa be: Elabena menya tame, si meɖo ɖe mia ŋu la, ŋutifafa ƒe tamee, eye menye dzɔgbevɔ̃e ƒe tame o, ne mana nuwuwu, si miele mo kpɔm na la mi. Miayɔm, miaɖado gbe ɖa nam, eye maɖo to mi. Miadim, eye miakpɔm, nenye be miebia tanye se tso miaƒe dzi blibo me ko. Eye mana miakpɔm, Yehowa ye gblɔe. Magaɖo mi te, eye maƒo mia nu ƒu tso dukɔwo katã dome kple teƒe, siwo katã menya mi ɖo ɖo, eye makplɔ mi agbo va teƒe, si mena woɖe aboyo mi le, Yehowa ye gblɔe.


Filipitɔwo 4 | Biblia Le Internet Dzi | Xexe Yeye Gɔmeɖeɖe\nÐekawɔwɔ, dzidzɔkpɔkpɔ, tamesusu nyuiwo (1-9)\nMigatsi dzimaɖi le naneke ŋuti o (6, 7)\nŊudzedzekpɔkpɔ ɖe Filipitɔwo ƒe nunanawo ŋu (10-20)\nGbedoname mamlɛawo (21-23)\n4 Eya ta nɔvinye lɔlɔ̃tɔ siwo le dzroyem vevie, mi ame siwo nye nye dzidzɔ kple nye dziɖuɖukuku,+ nye lɔlɔ̃tɔwo, minɔ te sesĩe+ alea le Aƒetɔ la me. 2 Mele nu xlɔ̃m Ewodia, eye mele nu xlɔ̃m Sintike, be woƒe tamesusu nawɔ ɖeka le Aƒetɔ la me.+ 3 Ɛ̃, mele kuku ɖem na wò hã, nye hadɔwɔla vavã, be nànɔ kpekpem ɖe nyɔnu siawo ŋu, ame siwo ʋli kplim aduadu le nya nyui la ta hekpe ɖe Klemens kpakple hanyedɔwɔla susɔeawo ŋu, ame siwo ƒe ŋkɔwo le agbegbalẽa me.+ 4 Dzi nedzɔ mi le Aƒetɔ la me ɣeawokatãɣi. Megale egblɔm ake be, dzi nedzɔ mi!+ 5 Amewo katã nanyae be nugɔmeselawo+ mienye. Aƒetɔ la gogo. 6 Migatsi dzimaɖi le naneke ŋuti o,+ ke boŋ le nu sia nu me la, mito gbedodoɖa kple kokoƒoƒo kpakple akpedada dzi miana Mawu nanya miaƒe dzimedidiwo;+ 7 eye Mawu ƒe ŋutifafa,+ si ƒo gɔmesesewo katã ta la, adzɔ miaƒe dziwo+ kple miaƒe tamesusuwo ŋu to Kristo Yesu dzi. 8 Mlɔeba la, nɔviwo, nu siwo katã nye nyateƒe, nu siwo katã dze na bubu, nu siwo katã le dzɔdzɔe, nu siwo katã le dzadzɛ, nu siwo katã dze na lɔlɔ̃, nu siwo katã ŋu woƒoa nu nyui le, nu siwo katã nye nuwɔna nyui, kple nu siwo katã dze na kafukafu la, minɔ nu siawo ŋu bum.+ 9 Nu siwo miesrɔ̃, eye miexɔ, eye miese, eye miekpɔ le gbɔnye la, minɔ nu siawo dzi;+ ekema ŋutifafa ƒe Mawu la anɔ anyi kpli mi. 10 Mele dzidzɔ geɖe kpɔm le Aƒetɔ la me be miegatsɔ ɖe le eme nam ake.+ Togbɔ be mienɔ ŋunye bum hã la, mɔnukpɔkpɔ mesu mia si mieɖee fia o. 11 Menye ɖe mele esia gblɔm abe ɖe nu hiãm ene o, elabena mesrɔ̃e be le nɔnɔme ɖe sia ɖe me la, nu siwo le asinye la nadze ŋunye.+ 12 Menya ale si nu hiãa ame,+ eye menya ale si nu bɔna ɖe ame si. Le nu sia nu kple nɔnɔme ɖe sia ɖe me la, mesrɔ̃ nu ɣaɣla sia be, manya ale si woɖia ƒo kple ale si dɔ wua ame, ale si nu bɔna ɖe ame si kple ale si nu hiãa ame. 13 Metea ŋu wɔa nuwo katã to ame si doa ŋusẽm la dzi.+ 14 Gake miewɔe nyuie be miekpe ɖe ŋunye le nye xaxawo me. 15 Le nyateƒe me la, mi Filipitɔwo mienyae hã be esi miexɔ nya nyui la vɔ eye medzo le Makedonia la, hame aɖeke meɖo nunana ɖem o, eye nyemexɔ ɖeke tso wo gbɔ o, negbe tso miawo gbɔ ko;+ 16 elabena esime menɔ Tesalonika la, mieɖo nu siwo hiãm la ɖem, menye zi ɖeka ko o, ke boŋ zi eve sɔŋ. 17 Menye be nunana dim mele o, ke boŋ kutsetse si ana miakpɔ viɖe geɖe ɖe edzi la dim mele. 18 Ke nu siwo katã hiãm la le asinye wògbɔ edzi. Meyɔ gba go fifia esi mexɔ nu siwo mieɖo ɖem to Epafrodito+ dzi la, nu siwo nye ʋeʋẽ lilili,+ vɔsa nyui, si dzea Mawu ŋu. 19 Nye Mawu hã ana nu siwo katã ahiã mi+ la mi le eƒe kesinɔnuwo nu le ŋutikɔkɔe me to Kristo Yesu dzi. 20 Ke mía Mawu kple Fofo la tɔ nanye ŋutikɔkɔe tso mavɔ me yi mavɔ me. Amen. 21 Mido gbe na ame kɔkɔe siwo katã wɔ ɖeka kple Kristo Yesu la nam. Nɔvi siwo le gbɔnye la do gbe na mi. 22 Ame kɔkɔewo katã do gbe na mi, vevietɔ ame siwo le Kaisaro ƒe me.+ 23 Aƒetɔ Yesu Kristo ƒe amenuveve nanɔ anyi kple gbɔgbɔ si mieɖena fiana la.


GBE BUBU Afrikaans Albanian Amharic Arabic Armenian Armenian (West) Aymara Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Tuvaluan Twi Ukrainian Umbundu Vietnamese Xhosa Yoruba Zulu\nLe ƒe 1892 me la, venɔvi eve siwo ŋkɔwoe nye Agnes Smith Lewis kple Margaret Dunlop Gibson wodo kposɔ zɔ mɔ ŋkeke asieke sɔŋ to gbedadaƒo yi ɖe St. Catherine Saɖeagaxɔ si le Sinai-toa gbɔ la me. Nu ka tae nyɔnu eve siawo siwo le woƒe ƒe 40-awo ƒe nuwuwu lɔƒo la zɔ mɔ sia le ɣeyiɣi si me mɔzɔzɔ le Ɣedzeƒe nuto mawo me nye afɔku? Ŋuɖoɖoa ate ŋu ado ŋusẽ wò xɔse nàka ɖe edzi bliboe be Biblia me nyawo nye nyateƒe.\nAgnes Smith Lewis kple St. Catherine saɖeagaxɔ la\nHAFI Yesu natrɔ ayi dziƒo la, ede se na eƒe nusrɔ̃lawo be woaɖi ɖase tso ye ŋu “le Yerusalem kple Yudea blibo la katã kple Samaria, eye va se ɖe anyigba ƒe seƒe ke.” (Dɔwɔwɔwo 1:8) Nusrɔ̃lawo tsɔ dzideƒo wɔ dɔ sia dzonɔamemetɔe. Gake eteƒe medidi o, wotsi tsitre ɖe wo ŋu vevie le Yerusalem, si na be wowu Stefano le eƒe xɔse ta. Ɣemaɣi la, Yesu ƒe nusrɔ̃la geɖe si yi Antioxia, si le Siria, si nye Roma Fiaɖuƒea ƒe du gãtɔwo dometɔ ɖeka, si le Yerusalem ƒe dziehe abe kilometa 550 ene.—Dɔwɔwɔwo 11:19.\nEsime nusrɔ̃lawo nɔ Antioxia la, wokpɔtɔ nɔ gbeƒã ɖem “nya nyui la” tso Yesu ŋu, eye ame geɖe siwo menye Yudatɔwo o la va xɔ edzi se. (Dɔwɔwɔwo 11:20, 21) Togbɔ be Helagbe ye wodona le Antioxia dugãa me hã la, Syriac (alo Siriak-gbe) ye ame geɖe dona le dua godo kple kɔƒenuto siwo ƒo xlãe la me.\nWOÐE NYA NYUI LA GƆME ÐE SIRIAK-GBE ME\nEsi Siriak-gbedola geɖe va zu Kristotɔwo le ƒe alafa evelia me ta la, eva hiã be woaɖe nya nyui la gɔme ɖe wo degbe me. Eya ta edze ƒãa be Siriak-gbe mee woɖe Kristotɔwo Ƒe Hela Ŋɔŋlɔawo gɔme ɖo zi gbãtɔ, ke menye Latingbe me o.\nKaka ƒe 170 Kristotɔwo Ŋɔli (K.Ŋ.) naɖo la, Siriatɔ agbalẽŋlɔla Tatian, si nɔ anyi le ƒe 120 va ɖo ƒe 173 K.Ŋ. lɔƒo la, ƒo Nyanyuigbalẽ ene siwo tso Mawu ƒe gbɔgbɔ me, siwo le Helagbe alo Siriak-gbe me la nu ƒu wozu agbalẽ ɖeka, eye wòna ŋkɔe be Diatessaron, si nye Helagbe me nya si gɔmee nye “Tso Nyanyuigbalẽ eneawo me.” Emegbe Siriatɔ Ephraem, si nɔ anyi le ƒe 310 va ɖo ƒe 373 K.Ŋ. lɔƒo la ta agbalẽ aɖe si dzro Diatessaron la me; esia ɖee fia be agbalẽ sia bɔ ɖe Siriatɔ Kristotɔwo dome.\nNu ka tae agbalẽ si nye Diatessaron la le vevie ŋutɔ na mí egbea? Le ƒe alafa 19 lia me la, agbalẽnyala aɖewo ʋli nya be ƒe alafa evelia ƒe domedome, si nye ƒe 130 va ɖo ƒe 170 K.Ŋ., mee woŋlɔ Nyanyuigbalẽ eneawo, eya ta nuŋlɔɖi mawo mate ŋu anye Yesu ƒe agbemeŋutinya siwo de pɛpɛpɛ o. Ke hã, Diatessaron la ƒe blemasinuŋɔŋlɔgbalẽ siwo ŋu wova ke ɖo le ƒe siawo me la ɖo kpe edzi be kaka ƒe alafa evelia ƒe domedome naɖo la, ame geɖe nɔ Nyanyuigbalẽawo, siwo nye Mateo, Marko, Luka kple Yohanes, zãm xoxo. Esia fia be woŋlɔ wo xoxoxo do ŋgɔ na ɣemaɣi. Gakpe ɖe eŋu la, esi wònye be esime Tatian nɔ Diatessaron gbalẽa nu ƒom ƒu la mezã nya nyui gbalẽ siwo woyɔna be apokrifa la abe ale si wòzã Nyanyuigbalẽ ene siwo dzi woda asi ɖo la ene o ta la, esia ɖo kpe edzi be womebua apokrifa nyanyuigbalẽawo be kakaɖedzi le wo ŋu alo be wodze anɔ Biblia-gbalẽwo dome o.\nSyriac Peshtitta me Mose ƒe Agbalẽ Atɔ̃awo, ƒe 464 K.Ŋ.; Biblia ƒe asinuŋɔŋlɔgbalẽ xoxotɔ evelia si me woŋlɔ ƒe ɖo\nKaka ƒe alafa atɔ̃lia ƒe gɔmedzedze naɖo la, ame geɖe va nɔ Biblia gɔmeɖeɖe aɖe si le Siriak-gbe me la zãm le Mesopotamia ƒe dziehe. Anɔ eme be ƒe alafa evelia alo etɔ̃lia Kristotɔwo Ŋɔli mee woɖe gɔmeɖeɖe sia ɖe go, ke hã Biblia-gbalẽawo katã le eme negbe 2 Petro, 2 Yohanes kple 3 Yohanes, Yuda kpakple Nyaɖeɖefia koe mele eme o. Wona ŋkɔe be Peshitta, si gɔmee nye “Egɔme Nya Se” alo “Eme Kɔ.” Peshitta Biblia la nye nuŋlɔɖi xoxotɔ kple kpeɖodzi vevitɔ si kpe ɖe mía ŋu míenya ale si woɖe Biblia me nuŋlɔɖiwo gɔme le blema.\nDzidzɔtɔe la, wova ke ɖe Peshitta Biblia la ƒe asinuŋɔŋlɔgbalẽ aɖe si dzi woŋlɔ ƒe si nye 459/460 K.Ŋ. ɖo la ŋu, si ɖee fia be eyae nye Biblia ƒe asinuŋɔŋlɔgbalẽ xoxotɔ si dzi woŋlɔ ƒe si me woŋlɔe le la ɖo. Le ƒe 508 K.Ŋ. me lɔƒo la, wogbugbɔ to Peshitta la me, eye wotsɔ Biblia-gbalẽ atɔ̃ siwo menɔ eme tsã o la kpee azɔ. Wona ŋkɔe be Philoxenian Version.\nWOKE ÐE SIRIAK-GBE ME BLEMASINUŊƆŊLƆGBALẼ BUBUWO ŊU\nVa se ɖe ƒe alafa 19 lia me la, Kristotɔwo Ƒe Hela Ŋɔŋlɔawo ƒe asinuŋɔŋlɔgbalẽ siwo le Helagbe me, siwo ŋu woke ɖo, la katã kloe nye esiwo woŋlɔ le ƒe alafa atɔ̃lia me alo emegbe kura. Le susu sia ta, Biblia ŋuti nunyalawo dea asixɔxɔ Biblia gɔmeɖeɖe xoxotɔ siwo nye Latin Vulgate kple Syriac Peshitta la ŋu ŋutɔ. Ɣemaɣi la, ame aɖewo xɔe se be Siriak-gbe me Biblia la ƒe gɔmeɖeɖe xoxotɔ aɖee wotsɔ ɖe Peshitta la gɔme. Gake womeke ɖe nuŋlɔɖi aɖeke ŋu nenema o. Ke hã esi wònye be keke ƒe alafa evelia me kee woɖe Siriak-gbe me Biblia la gɔme ta la, gɔmeɖeɖe ma tɔgbi akpe ɖe mía ŋu míanya ale si tututu Biblia me nuŋlɔɖiwo nɔ le gɔmedzedzea me, eye Biblia ŋuti nunyalawo ade asixɔxɔ eŋu ŋutɔ! Ðe Siriak-gbe me Biblia gɔmeɖeɖe xoxotɔ aɖe li vavã? Ðe woava ke ɖe eŋu gbe ɖeka?\nPalimpsɛt-gbalẽ si woyɔ be Sinaitic Syriac. Nyanyuigbalẽawo me nyawo le dzedzem le eƒe axadzi\nƐ̃, eli eye woke ɖe eŋu hã! Le nyateƒe me la, woke ɖe Siriak-gbe me asinuŋɔŋlɔgbalẽ sia ƒomevi eve ŋu. Gbãtɔa ye nye asinuŋɔŋlɔgbalẽ si woŋlɔ le ƒe alafa atɔ̃lia me. Enɔ Siriak-gbe me asinuŋɔŋlɔgbalẽ gbogbo siwo woxɔ tso Nitrian Desert saɖeagaxɔ si le Egypt, le ƒe 1842 me va da ɖe British Museum la dome. Wona ŋkɔe be Curetonian Syriac, le esi wònye be British Museum la dzikpɔla ƒe kpeɖeŋutɔ, William Cureton, ye ke ɖe eŋu hetae ɖe agbalẽ me ta. Ðoɖo si nu woɖo Nyanyuigbalẽ eneawo ɖo le agbalẽ vevi sia mee nye Mateo, Marko, Yohanes kple Luka.\nAsinuŋɔŋlɔgbalẽ evelia si kpɔtɔ li va se ɖe egbea, si ŋu woke ɖo ye nye Sinaitic Syriac. Venɔvi eve siwo ŋu míeƒo nu tsoe le nyati sia ƒe gɔmedzedze la ƒe mɔzɔzɔa mee woke ɖe eŋu le. Togbɔ be Agnes mexɔ yunivɛsitiɖaseɖigbalẽ o hã la, esrɔ̃ dutagbe enyi, eye wo dometɔ ɖekae nye Siriak-gbe. Le ƒe 1892 me la, Agnes ke ɖe nu xɔasi aɖe ŋu le St. Catherine saɖeagaxɔ si le Egypt la me.\nEke ɖe Siriak-gbe me asinuŋɔŋlɔgbalẽ aɖe ŋu le nudzraɖoƒexɔ sue aɖe si me do viviti la me le afi ma. Le eya ŋutɔ ƒe nya nu la, “agbalẽa do xoxo, elabena ʋuʋudedi lée, eye eƒe axawo katã kloe lé ɖe wo nɔewo ŋu le esi womegaʋui kpɔ o” hena ƒe alafa geɖe ta. Enye asinuŋɔŋlɔ si le palimpsɛt * dzi, elabena enye agbalẽ si ƒe nuŋɔŋlɔ gbãtɔa wotutu ɖa eye wogbugbɔ ŋlɔ nyɔnu kɔkɔewo ƒe ŋutinya ɖe edzi le Siriak-gbe me. Ke hã Agnes te ŋu kpɔ nuŋɔŋlɔ gbãtɔ si wotutu ɖa hafi gbugbɔŋlɔ evelia la dzesii eye wòkpɔe be woŋlɔ ɖe axaawo tame be ‘Mateo ƒe agbalẽ,’ ‘Marko ƒe agbalẽ,’ kple ‘Luka ƒe agbalẽ.’ Sigbeɖe, Nyanyuigbalẽ eneawo ƒe nuŋlɔɖi bliboa ƒe Siriak-gbe me blemasinuŋɔŋlɔgbalẽa ye nye ema ŋu wòke ɖo! Agbalẽnyalawo xɔe se fifia be ƒe alafa enelia ƒe nuwuwue woŋlɔ blemasinuŋɔŋlɔgbalẽ sia.\nAgbalẽnyalawo bua Sinaitic Syriac la be enye Biblia ƒe asinuŋɔŋlɔgbalẽ vevitɔ siwo ŋu woke ɖo la dometɔ ɖeka, abe Helagbe me asinuŋɔŋlɔgbalẽ siwo nye Codex Sinaiticus kple Codex Vaticanus ene. Ame geɖe xɔe se fifia be Siriak-gbe me Nyanyuigbalẽ xoxotɔ, si nye asinuŋɔŋlɔgbalẽ si woŋlɔ le ƒe alafa evelia ƒe nuwuwu alo etɔ̃lia ƒe gɔmedzedze la dzie wokpɔ ŋlɔ Curetonian kple Sinaitic asinuŋɔŋlɔgbalẽawo.\nÐe asinuŋɔŋlɔgbalẽ siawo ate ŋu aɖe vi na Biblia nusrɔ̃viwo egbea? Aɖe vi na wo godoo! Le kpɔɖeŋu me, bu nya si amewo gblɔna be enye Marko ƒe Nyanyuigbalẽa ƒe nyataƒonya legbeetɔ, si va ɖe Marko 16:8 yome le Biblia aɖewo me la ŋu kpɔ. Nya sia dze le agbalẽ si nye Greek Codex Alexandrinus si woŋlɔ le ƒe alafa atɔ̃lia me, Latin Vulgate la, kple bubuwo me. Ke hã ƒe alafa enelia me asinuŋɔŋlɔgbalẽ vevitɔ eve siwo nye Codex Sinaiticus kple Codex Vaticanus la siaa ƒe nuŋlɔɖiawo wu enu ɖe Marko 16:8 dzi. Eye nyataƒonya legbeetɔ mele Sinaitic Syriac asinuŋɔŋlɔgbalẽa hã me o; esia ganye kpeɖodzi bubu be ɖe wova tsɔ nyataƒonya legbeetɔ kpe ɖe ŋɔŋlɔawo me nyawo ŋu eye womenɔ Marko ƒe Nyanyuigbalẽa me le gɔmedzedzea me o.\nGabu kpɔɖeŋu bubu hã ŋu kpɔ. Le ƒe alafa 19 lia me la, Mawuɖekaetɔ̃dzixɔselawo ƒe susu totro aɖe dze le 1 Yohanes 5:7 le Biblia gɔmeɖeɖewo katã kloe me. Ke hã nya siawo medze le Helagbe me asinuŋɔŋlɔgbalẽ xoxotɔwo me o. Eye medze le Peshitta la hã me o, eya ta esia ɖo kpe edzi be nya si wotsɔ kpe ɖe Biblia me nyawo ŋu, si dze le 1 Yohanes 5:7, la nye aʋatsonufiafia vavã.\nEme kɔ ƒãa be Yehowa Mawu kpɔ eƒe Nya Kɔkɔe la ta abe ale si wòdo ŋugbee ene. Egblɔ kakaɖedzinya sia na mí le eme be: “Gbe ƒuna, eye seƒoƒo yrɔna, ke mía Mawu ƒe nya anɔ anyi tegbee.” (Yesaya 40:8; 1 Petro 1:25) Togbɔ be akpa si Biblia gɔmeɖeɖe si ŋkɔe nye Peshitta wɔ la adze nu tsɛ hã la, ale si wòna woɖe gbedeasi si le Biblia me na amegbetɔƒomea la gɔme wòde pɛpɛpɛ la ɖe dzesi ŋutɔ.\n^ mm. 15 Helagbe me nya pa·lim’pse·stos gɔmee nye “nu si wogatutu ake.”\nNu Kae Nye Siriak?\nSiriak nye Aramgbe, si koŋ wodona le Persia Fiaɖuƒea me la, ƒe gbetagbe aɖe. Wodoa gbe sia le Mesopotamia ƒe dziehe kple blema Antioxia ƒe nutowo me, afi si ame geɖe va xɔ nya nyuia le, le ƒe alafa gbãtɔ Kristotɔwo Ŋɔli. Esi wònye be woŋlɔa Siriak-gbea ta la, eva nye gbe si ame geɖe dona le ƒe alafa evelia kple etɔ̃lia Kristotɔwo Ŋɔli.